Ramai saran peniaga bazar Ramadan sedia kod QR
Oleh KOSMO!

4 Februari 2023, 2:12 pm
PETALING JAYA – Ramai yang memberi cadangan agar peniaga bazar Ramadan tahun ini menyediakan pembayaran tanpa tunai (cashless) menggunakan kod QR.
Cadangan itu bagi memastikan kelancaran urusan jual beli di bazar.
Seorang pengguna Twitter @bukhariramli mengajukan soalan secara terbuka kepada pengguna media sosial berkaitan tips sebagai peniaga dan pembeli.
“Sebagai peniaga, apa yang peniaga lain patut tahu?.
“Sebagai pembeli, apa yang nak cadangkan kepada peniaga?,” soalnya.
Pertanyaan lelaki tersebut sememangnya menerima pelbagai reaksi dan jawapan balas daripada pengguna lain.

“Saya cadang semua peniaga bazar sediakan kod QR untuk pembayaran, kalau yang mampu untuk beli mesin kad debit lagi bagus, zaman sekarang ramai dompet kosong, malas bawa keluar duit,” cadang Azuraa.
“Jangan wajibkan pembeli guna kod QR sahaja, jadikan ia pilihan untuk memudah cara, sama ada nak imbas atau bayar tunai, lancar proses jual beli, tak ada lagi masalah tak cukup duit kecil untuk baki,” kata Shahida.
“Kalau terlupa bawa dompet pun tak apa bila kita boleh buat pembayaran melalui online banking (pembayaran secara dalam talian) atau menggunakan kod QR,” ujar Mohd. Ridhwan yang juga bersetuju dengan cadangan rata-rata orang ramai itu.
Selain itu, antara saranan lain yang dikongsikan buat para peniaga adalah menyemak kualiti makanan yang dijual kepada pelanggan sama ada ia sedap untuk dimakan.
“Saya nak cadang peniaga beri ‘tester’ dahulu kepada jiran-jiran mereka untuk merasakan hidangan yang akan dijual, sebab ramai suka berniaga, tapi belum tentu rasanya sedap, asal boleh dan nak ikut orang,” ciap seorang pengguna. – KOSMO! ONLINE


Agong, Raja Permaisuri ucap takziah kepada keluarga Presiden MAA
Oleh KOSMO!

4 Februari 2023, 3:30 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada keluarga tokoh industri automotif negara dan Presiden Persatuan Automotif Malaysia (MAA), Datuk Aishah Ahmad Badjunaid, yang meninggal dunia Khamis lepas.
Raja Permaisuri Agong, Tunku Hajah Azizah Aminah Maimunah Iskandariah turut menzahirkan ucapan takziah.
Istana negara menerusi hantaran di Fecebook hari ini memaklumkan, Seri Paduka Baginda berdua menghargai khidmat bakti dan jasa Allahyarhamah kepada negara dan menyifatkan pemergian beliau sebagai satu kehilangan besar kepada industri automotif.
“Seri Paduka berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga beliau sabar dan tabah menghadapi dugaan serta suasana sedih dan pilu ini,” tulisnya.
Dalam pada itu, Allahyarmahan Aishah yang menerajui pertumbuhan MAA dan menjadikannya persatuan industri automotif terkemuka di Malaysia, juga adalah Pengerusi Persekutuan Automotif Malaysia (AFM) sejak 1998.
“Beliau memulakan kerjayanya pada pertengahan 1970-an dengan Kumpulan Inchcape di Malaysia, kemudian menyertai Ford Malaysia, Tractors Malaysia dan akhirnya bersara pada 2021 apabila berkhidmat dengan Sime Darby Motors Division Sdn Bhd,” tambah kenyataan itu.

Terdahulu, Kosmo! melaporkan Allahyarhamah meninggal dunia di Jeddah pada usia 71 tahun. – KOSMO! ONLINE


Bunuh, tanam suami kekasih belakang banglo
Oleh AZMI NORDIN

4 Februari 2023, 1:55 pm
SUBANG JAYA – Gara-gara hubungan sulitnya terbongkar, seorang lelaki warga asing tekad membunuh suami kekasihnya sebelum bertindak menanam mangsa di lereng bukit di belakang sebuah pusat jagaan orang tua, Subang Jaya, Mei tahun lalu.
Pembunuhan tragis lelaki berusia 25 tahun itu terbongkar selepas suspek membuat pengakuan kepada rakannya bahawa dia telah membunuh suami kekasihnya itu sekitar pukul 2.30 petang, kelmarin.
Difahamkan, mangsa dibunuh dengan dikelar pada leher oleh suspek menggunakan pisau, bagaimanapun pisau masih belum dijumpai.
Ketua Polis Daerah Subang Jaya, Asisten Komisioner Wan Azlan Wan Mamat berkata, ekoran daripada pengakuan tersebut, sepasukan polis dari Bahagian Siasatan Jenayah Domestik (BSJD) Ibu Pejabat Polis (IPD) Ampang Jaya menjalankan soal siasat terhadap suspek sebelum ke lokasi kejadian bunuh dan tempat mangsa ditanam.
“Kejadian tersebut berlaku di sebuah rumah banglo yang dijadikan pusat jagaan orang tua yang terletak di kawasan Subang Jaya.
“Pihak kami bersama pasukan Forensik dari Ibu Pejabat Kontinjen Selangor telah menjumpai bungkusan plastik yang dipercayai digunakan untuk membalut tubuh mangsa,” katanya dalam kenyataan hari ini.

Menurut Wan Azlan, motif pembunuhan disebabkan mangsa mengetahui hubungan sulit rakan senegaranya itu dengan isterinya.
Jelasnya, hubungan mangsa dan suspek adalah rakan sekerja di rumah kebajikan orang tua tersebut termasuk juga isteri mangsa yang bekerja di situ.
“Sehubungan itu, tangkapan pertama dibuat pada kelmarin melibatkan seorang lelaki dan seorang wanita warga India di bawah Seksyen 302 Kanun Keseksaan kerana membunuh.
“Sementara itu, tiga lagi wanita yang ditangkap semalam akan ditahan reman dibawah Seksyen 117 Kanun Prosedur Jenayah bagi membantu siasatan,” katanya.
Tambah Wan Azlan, mayat telah dihantar ke Unit Forensik Hospital Serdang untuk bedah siasat.-KOSMO! ONLINE


Hasni akan bertanding rebut jawatan Naib Presiden UMNO
Oleh MOHAMAD FAIZAL HASHIM

4 Februari 2023, 3:10 pm
JOHOR BAHRU – Bekas Menteri Besar, Datuk Seri Ir. Hasni Mohamad hari ini mengumumkan akan menawarkan diri untuk bertanding jawatan Naib Presiden UMNO pada pemilihan parti pada bulan depan.
Hasni yang juga Ahli Parlimen Simpang Renggam itu berkata, keputusan itu diambil kerana masih mahu berbakti dan menyumbang usaha bagi memantapkan parti itu.
“Saya menawarkan diri sebagai calon Naib Presiden UMNO pada pemilihan parti kali ini kerana itulah jawatan yang boleh dipertandingkan pada waktu ini.
“Saya percaya ramai tokoh lain termasuk penyandang, Datuk Seri Mohamed Khaled Nordin akan turut mempertahan dan bertanding jawatan itu.
“Atas semangat untuk terus meyumbang bakti kepada parti pada semua peringkat, maka saya tawarkan diri untuk bertanding,” katanya pada sidang akhbar selepas menghadiri Mesyuarat Khas Badan Perhubungan UMNO Johor, di sini hari ini.
Pada 27 Januari lalu, Hasni yang juga Ketua UMNO Bahagian Pontian digugurkan daripada jawatannya sebagai Pengerusi Badan Perhubungan UMNO Johor selepas menjawat jawatan itu sejak 2018.

Tindakan pengguguran itu diputuskan oleh Majlis Kerja Tertinggi UMNO (MKT) pada mesyuarat bulanan dipengerusikan Presiden UMNO, Datuk Seri Dr. Ahmad Zahid Hamidi.
Tempat Hasni yang juga Ahli Dewan Undangan Negeri (ADUN) Benut itu diambil alih Mohamed Khaled yang juga Naib Presiden UMNO yang juga Ahli Parlimen Kota Tinggi.-KOSMO! ONLINE


MAFS mahu wujud sistem data raya pantau bekalan sayur
Oleh MOHD. HUSNI MOHD. NOOR

4 Februari 2023, 2:28 pm
PUTRAJAYA – Kementerian Pertanian dan Keterjaminan Makanan (MAFS) akan mewujudkan sistem data raya bagi mendapatkan maklumat secara ‘real time’ (waktu sebenar) bekalan sayur-sayuran di negara ini.
Menterinya, Datuk Seri Mohamad Sabu berkata, langkah jangka panjang itu penting bagi memastikan bekalan sayur berkenaan dapat dipantau dengan sistematik.
Beliau berkata, sistem data raya itu akan membantu membuat unjuran dan persiapan awal untuk menghadapi sebarang kemungkinan.
“Sistem itu akan memantau jenis sayuran yang sedang ditanam, jumlah pengeluaran, lokasi pengeluaran, jumlah import dan eksport, jumlah permintaan dan kos pengeluaran.
“Pagi ini, saya membaca laporan mengenai kekurangan bekalan sayur seperti kacang panjang, bendi dan terung,” katanya menerusi hantaran Facebook di sini tadi.
Menurutnya, beliau turut mengarahkan pegawai dan agensi terlibat seperti Lembaga Pertubuhan Peladang (LPP) dan Lembaga Pemasaran Pertanian Persekutuan (FAMA) untuk mengambil langkah intervensi segera bagi menambah dan mencukupkan bekalan.

Mengulas lanjut mengenai sistem data raya itu, Mohamad berkata, ia akan menbantu pihaknya memantau bekalan dan pengeluaran sayur-sayuran di seluruh negara hanya menerusi telefon pintar pada bila-bila masa.
“Misalnya, jika kita dah boleh unjur tiga bulan lagi bekalan timun akan berkurangan, maka kita dah boleh minta agensi untuk giatkan tanaman sayuran jenis itu mulai minggu ini.
“Saya yakin ramai anak muda di luar sana mampu menghasilkan sistem ini dan MAFS tidak ada halangan untuk memberikan dana yang sewajarnya untuk mereka membangunkan sistem ini demi kebaikan semua,” katanya.- KOSMO! ONLINE


Pemuda berjaya lengkapkan koleksi RXZ keluaran 2003-2011
Oleh KOSMO!

5 Februari 2023, 8:28 pm
PETALING JAYA – Yamaha RXZ sudah pasti menjadi kegilaan kepada para peminat permotoran tanah air walaupun sudah lama produksinya ditamatkan.
Walaupun harga motosikal dua lejang itu kini semakin menggila, tetapi masih ada individu yang membelinya.
Malah, motosikal enam kelajuan itu juga kini pernah mencecah hampir RM100,000 jika jentera tersebut masih dijaga rapi dan keasliannya dikekalkan.
Terbaharu, seorang lelaki di Facebook dengan menggunakan nama Danish Meng, telah berkongsi gambar dalam satu hantaran menunjukkan 11 buah Yamaha RXZ Catalyzer dari tahun 2003 hingga 2011 miliknya yang berjaya dikumpul.
Tentu sekali apabila melibatkan RXZ, ia berjaya menarik perhatian orang ramai, ada yang kagum dan teruja dengan koleksi tersebut, kerana umum mengetahui jika ingin memiliki sebuah RXZ pada masa kini ternyata ia tidaklah murah.
Bukan itu sahaja, alat ganti dan komponen untuk RXZ juga terkesan dengan jualan motosikal tersebut hingga menyebabkan kos untuk restorasi boleh menelan belanja hingga puluhan ribu ringgit.

Rata-rata peminat permotoran menyifatkan pemuda tersebut begitu cekal untuk melengkapkan koleksinya.
“Kalau dikira tu, dah hampir lebih setengah juta duit yang dibelanjakan tu. Cekal betul,” jelas Zalisham.
“Aku tak mampu secekal itu, terbaik ‘bro’. Aku nak beli Honda EX-5 pun bayar bulan, mungkin ada rezeki lepas aku lepas ni,” jelas Izwan DCA. – KOSMO! ONLINE.


Usah pilih pengkhianat parti – Noh
Oleh ISKANDAR SHAH MOHAMED

5 Februari 2023, 9:18 pm
KUALA SELANGOR – Tan Sri Noh Omar mengingatkan UMNO Bahagian Tanjong Karang supaya tidak memilih pengkhianat parti itu pada pemilihan yang bakal diadakan pada 18 Mac depan.
Bekas Ketua UMNO bahagian itu berkata, kesemua ahli perlu membuat keputusan bijak tanpa memilih individu yang tidak bersatu padu malah beliau kecewa apabila ada pihak yang menukar setiausaha, bendahari dan ahli jawatankuasa (UMNO Bahagian Tanjong Karang) sedangkan pemilihan hanya dua bulan lagi.
“UMNO bahagian kini menyusun untuk pentadbiran, bukannya mana yang dicop sebagai orang saya dibuang. Jadi, mana datang perpaduan?,” katanya ketika ditemui pada Majlis Jasa Dikenang Budi Disanjung di Pasir Penambang di sini, petang tadi.
Dalam pada itu, jelas Noh, beliau belum membuat sebarang keputusan mengenai hala tuju politik selepas dipecat bulan lalu.
“Saya kini lebih selesa untuk menjadi penceramah bebas terutama dalam persediaan Pilihan Raya Negeri (PRN) Selangor. Kalau Bersatu (Parti Peribumi Bersatu Malaysia) atau Pas hendak jemput bagi ceramah saya akan beri. Kalau UMNO pun sudi menjemput saya, jemputlah,” ujarnya.
Ditanya mengenai peluang UMNO memenangi PRN di Selangor, beliau berkata, ia adalah tipis kerana mengalami kekalahan termasuk beberapa kubu kuat pada Pilihan Raya Umum ke-15 (PRU15). – KOSMO! ONLINE


Siti undi anak Raja Pop
Oleh NUR AL-FAIRUZA SYARFA NOR SAIDI dan HANISAH SELAMAT

5 Februari 2023, 11:42 pm
SHAH ALAM – Penghibur kesayangan ramai, Datuk Seri Siti Nurhaliza memberikan sokongan tidak berbelah bahagi terhadap peserta pilihannya dalam Famili Duo dengan memberikan undian untuk Yamani Abdillah dan Zaki.
Perkara tersebut dimuat naik dalam InstaStory yang memaklumkan undiannya jatuh kepada anak-anak Raja Pop Jamal Abdillah itu atas persembahan menakjubkan.
“Pusingan kedua ini memang sangat hebat. Undian Mak Iti (gelaran manja Siti) buat Zaki dan Yamani,” tulis pelantun lagu Cindai itu.
Pada persembahan kedua, duo bersaudara itu menyanyikan tiga buah lagu secara medley dengan membawa karakter popular sebagai ‘The Mask’ dan ‘Joker’.
Sementara itu, Jamal yang duduk di kerusi penonton memberikan sokongan padu kepada anak-anaknya turut meraih perhatian ramai.
Sepanjang lapan minggu bersaing dalam program realiti terbitan TV3 itu, dua beradik yang mewarisi bakat ayah mereka nyata memberikan cabaran sengit.

Selain penyanyi berusia 17 tahun itu bersama abangnya, duo yang turut berada di kerusi finalis adalah Ayda dan Fyna Jebat, Wani Kayrie dan Bella Astillah serta Sissy Imann dan Naim Daniel. – KOSMO! ONLINE


Persembahan The Mask, Joker anak Jamal dapat ‘standing ovation’ juri
Oleh MOHAMMAD SHAHEMY AZMI

5 Februari 2023, 11:06 pm
PETALING JAYA – Persembahan memukau pasangan duo adik-beradik, Osama Yamani dan Zaki Yamani pada pentas akhir Famili Duo memikat hati juri, Mas Idayu dan Ajai sehingga diberi tepukan ‘standing ovation’.
Tampil dengan persembahan kreatif menyanyikan tiga buah lagu secara medley, konsep yang ditampilkan anak-anak kepada Raja Pop Jamal Abdillah itu turut menarik perhatian apabila membawakan karakter popular sebagai The Mask dan Joker.
Menurut Mas Idayu, persembahan Osama dan Zaki layak diberi penghormatan kerana tampil berani membawakan konsep berbeza.
“Kamu berdua tampil dengan konsep yang berani. Saya rasa baba awak (panggilan untuk Jamal) pun tidak pernah membawakan persembahan seperti ini,” kata Mas Idayu.
Sementara itu, Ajai turut berpendapat, persembahan dua jejaka itu menerusi medley Bunga, Hutang dan Kau Pun Sama, lain daripada yang lain bahkan menjadi diri sendiri tanpa lagi dibayangi bapa mereka.
Atas persembahan bertenaga itu, Mas Idayu meminta sendiri Osama untuk memberikan markah untuk persembahan mereka.

Seperti yang diminta, Mas Idayu dan Ajai sepakat memberikan markah penuh kepada persembahan Zaki dan Osama. – KOSMO! ONLINE


Trend baharu pengemis minta wang guna TikTok
Oleh KOSMO

5 Februari 2023, 8:30 pm
JAKARTA – Aktiviti mengemis di Indonesia kini menjalani ‘transformasi’ digital dengan sebilangan pengemis menyiarkan klip video di TikTok untuk meminta hadiah secara maya, lapor laman berita Oddity Central kelmarin.
Platform perkongsian video itu membolehkan pencipta-pencipta kandungan dengan sekurang-kurangnya 1,000 pengikut menerima hadiah ‘sticker’ maya daripada pengikut mereka yang kemudiannya boleh ditukar kepada wang sebenar.
Satu trend popular telah menyaksikan sejumlah pengemis, terutamanya wanita warga emas dengan ada antaranya yang merayu kepada kemurahan hati pengguna TikTok supaya memberikan hadiah kepada mereka selepas mencurahkan air lumpur ke atas diri sendiri.
Ia boleh berlangsung selama berjam-jam dan cukup menguntungkan kerana populariti dalam kalangan pengguna TikTok.
Pihak pemerintah bagaimanapun bertindak keras terhadap kandungan seumpama itu dengan meminta TikTok memadamkan video-video mandi lumpur. – Agensi


Famili Duo: Ramai lebih teruja tunggu Khai Bahar, Nabila Razali
Oleh KOSMO!

5 Februari 2023, 10:08 pm
PETALING JAYA – Program televisyen berupa hiburan Family Duo yang memasuki peringkat akhir malam ini nampaknya masih tidak mendapat perhatian ramai.
Walaupun pernah ‘bising’ berkenaan komen pedas salah seorang juri yang juga penyanyi dangdut terkenal, Mas Idayu beberapa minggu lalu, tetapi penonton tempatan masih tiada keterujaan.
Tinjauan di media sosial terutamanya di Twitter menyaksikan orang ramai lebih teruja kepada menunggu pasangan penyanyi, Khar Bahar dan Nabila Razali.
Pasangan penyanyi tersebut yang menjadi tetamu jemputan pada pusingan akhir itu bakal menyanyikan lagu duet pertama mereka berjudul Selagi Ku Ada.
“Aku lebih pada nak tunggu Khai Bahar dengan Nabila je malam ni,” ciap Naim.
“Tak kira siapa juri siapa peserta, lambat lagi ke persembahan Khai-Nabila?” soal FazuraYusuf.

“Bukan nak kata apa, nampaknya rancangan ini nampak sendu daripada rancangan lain. Lepas tu ada pula rancangan lain dekat stesen lain,” ciap UdaShahizan.
“Apa pun respek dekat Naim Daniel yang memberi sokongan dan maruah kepada ‘team’ dan pasangannya,” jelas AmiraSyafiqah. – KOSMO! ONLINE.


Pervez Musharraf meninggal dunia di Dubai
Oleh KOSMO!

5 Februari 2023, 9:07 pm
ISLAMABAD – Bekas Presiden Pakistan, Jeneral Pervez Musharraf, yang mengambil alih kuasa dalam rampasan kuasa tanpa pertumpahan darah pada 1999 meninggal dunia pada usia 79 tahun di Dubai, Emiriah Arab Bersatu (UAE), lapor portal berita BBC, hari ini.
Bekas pemimpin itu yang menjadi Presiden antara 2001 dan 2008 meninggal dunia selepas sakit bagi tempoh yang lama.
Musharraf meninggal dunia di sebuah hospital, pagi tadi.
Jenazahnya akan diterbangkan pulang dari UAE ke Pakistan dengan penerbangan khas selepas keluarganya mengemukakan permohonan untuk berbuat demikian, lapor saluran televisten Geo News.
Semasa hidupnya, Musharraf terselamat dalam banyak percubaan membunuhnya dan beliau menyokong perang melawan keganasan  yang dipelopori Amerika Syarikat (AS) selepas kejadian serangan pengganas pada 11 September 2001.
Pada 2008, beliau mengalami kekalahan dalam pilihan raya dan meninggalkan negara itu enam bulan kemudian.

Apabila kembali pada 2013 untuk cuba bertanding dalam pilihan raya, beliau telah ditangkap dan dihalang daripada bertanding.
Musharraf didakwa melakukan pengkhianatan tinggi dan dijatuhkan hukuman mati tanpa kehadirannya tetapi keputusan itu kemudian dibatalkan. – Agensi


Tiada lagi rajuk, Mas Idayu puji Sissy, Naim
Oleh HANISAH SELAMAT dan NUR AL-FAIRUZA SYARFA NOR SAIDI

5 Februari 2023, 10:44 pm
SHAH ALAM – Pertandingan akhir Famili Duo menyaksikan perdamaian antara peserta, Sissy Imann dengan juri tetap, Mas Idayu apabila penyanyi senior itu sudah saling berinteraksi seperti biasa.
Mas Idayu bahkan melayangkan pujian terhadap Sissy dan regunya, Naim Daniel yang dikatakan menampilkan persembahan vokal terbaik berbanding tujuh minggu pertandingan sebelum ini.
“Saya jenis kalau tak suka, saya cakap tak suka. Tapi malam ini vokal kamu berdua terbaik daripada keseluruhan program.
“Memang betul pembahagian ‘part’ dan harmoni. Hanya satu minggu silap, itu yang kena nampak,” katanya selepas pasangan itu selesai mengadakan persembahan di Plaza Alam Sentral, sebentar tadi.
Pada masa sama, juri berpengalaman itu mengakui pasangan sepupu yang membawakan lagu Sumpah untuk segmen pertama kembali dengan persembahan cemerlang.
“Sebelum ini dua-dua pun bagus, minggu keenam saja ada silap. Sekarang awak ‘comeback’ dengan penuh semangat. Itu kena ada dalam pertandingan. Keseluruhan mummy sangat suka,” katanya lagi.

Mas Idayu turut memuji vokal persembahan kedua Sissy dan Naim yang disifatkan lebih bagus berbanding segmen pertama.
Selain Sissy dan Naim, malam akhir program realiti nyanyian membabitkan duo yang mempunyai pertalian keluarga itu turut menyaksikan tiga lagi pasangan finalis.
Mereka adalah adik-beradik, Ayda Jebat dan Fyna Jebat, Bella Astillah dan Wani Kayrie (sepupu) selain Zaki Yamani bersama Yamani Abdillah (adik-beradik).
Minggu lalu, Mas Idayu mendiamkan diri sewaktu persembahan pasangan duo berkenaan gara-gara Sissy menangis dipercayai terasa hati dengan teguran keras penyanyi itu pada minggu keenam. – KOSMO! ONLINE


Mas Idayu ‘sakit kepala’ cari salah Wani, Bella
Oleh MOHAMMAD SHAHEMY AZMI

5 Februari 2023, 11:32 pm
PETALING JAYA – Kemunculan pasangan Wani Kayrie dan Bella Astillah menerusi lagu Let It Go untuk segmen kedua pentas akhir Famili Duo membuatkan juri Mas Idayu ‘sakit kepala’ mencari kesalahan dalam persembahan mereka.
Menurut Mas Idayu, persembahan yang ditampilkan kedua-dua penyanyi itu cukup sempurna sehingga sukar untuk dinilai.
“Mana panadol? Kepala saya sakit nak cari kesalahan mereka. Apa lagi yang boleh saya komen kalau final persembahan anda begini,” puji Mas Idayu.
Sementara itu, Ajai pula jatuh hati dengan bakat Wani apabila mengagumi kehebatan dan keunikan vokal penyanyi berusia 24 tahun itu.
“Saya tertarik dengan vokal Wani. Vokal Bella juga baik dan tersendiri. Tapi untuk Wani, saya rasa dia ada ‘barang’,” kata Ajai.
Untuk persembahan kedua, Wani dan Bella mendapat markah penuh daripada Mas Idayu, manakala Ajai dengan sembilan markah. – KOSMO! ONLINE


6,381 laman web judi online disekat MCMC
Oleh MOHD. HUSNI MOHD. NOOR

5 Februari 2023, 8:21 pm
PUTRAJAYA – Sebanyak 6,381 laman web judi online telah disekat oleh Suruhanjaya Komunikasi dan Multimedia (MCMC) bagi tempoh 2020 hingga akhir tahun lalu.
MCMC menerusi kenyataan akhbar hari ini berkata, tindakan itu diambil atas permohonan Polis Diraja Malaysia (PDRM) mengikut Akta Rumah Perjudian Terbuka 1953 (Akta 289).
Menurutnya, pihaknya turut menamatkan sebanyak 212,399 talian telefon termasuk talian mudah alih dan tetap kerana menghantar sistem pesanan ringkas (sms) meragukan seperti mempromosikan judi online, pinjaman tidak berlesen dan lain-lain sepanjang tempoh sama.
“Dalam hal ini, PDRM menjalankan penguatkuasaan manakala MCMC memberi bantuan teknikal kepada polis termasuk membekalkan maklumat dan sekatan laman web berunsur perjudian selain tindakan penguatkuasaan, kesedaran diri, pendidikan serta kawalan kendiri,” katanya.
Katanya, pengguna juga boleh memainkan peranan dalam menyekat aktiviti promosi judi online iaitu dengan melaporkan kepada MCMC supaya pembatalan talian dapat dilakukan. – KOSMO! ONLINE


Polis AS minta bantuan orang ramai kesan patung Shrek
Oleh KOSMO

5 Februari 2023, 6:00 pm
HATFIELD, Massachusetts – Polis negeri Massachusetts, Amerika Syarikat (AS) melancarkan misi pencarian bagi mengesan patung raksasa Shrek seberat 90.21 kilogram (kg) selepas ia dilaporkan hilang, lapor stesen penyiaran CNN semalam.
Jabatan Polis Hatfield menyiarkan kenyataan amaran mengenai kehilangan patung raksasa itu pada Rabu lalu.
Ia turut menyertakan gambar patung simen berwarna hijau tersebut yang menunjukkan ia dipakaikan dengan jaket ikonik watak animasi popular itu.
“Sekiranya anda mempunyai sebarang maklumat mengenainya, sila hubungi jabatan kami atau pulangkan ia dalam keadaan anda menemuinya,” kata jabatan tersebut.
Jabatan Polis Hatfield bagaimanapun tidak segera menjawab permintaan CNN untuk mendapatkan komen. – Agensi


Remaja maut, motosikal rempuh kereta masuk simpang
Oleh ROHANA MOHD. NAWI

5 Februari 2023, 5:15 pm
KUALA KRAI – Seorang remaja maut manakala rakannya parah selepas motosikal yang dinaiki mereka merempuh sebuah kereta yang sedang membelok di simpang tiga di jalan Kampung Pemberian di sini semalam.
Dalam kejadian kira-kira pukul 9.30 malam itu, Mohamad Akmal Aiman Abdullah, 17, yang menunggang motosikal jenis Yamaha 125Z meninggal dunia di lokasi kejadian manakala pembonceng, Muhamad Radzhan Madzlin, 15, patah tulang paha.
Ketua Polis Daerah Kuala Krai, Suzaimi Mohamad berkata, siasatan awal mendapati, sebuah kereta jenis Proton Wira yang dipandu seorang lelaki orang kelainan upaya (OKU) berusia 48 tahun sedang perjalanan pulang ke rumahnya dari Kampung Pemberian ke Kampung Manjor di sini.
Menurutnya, semasa tiba di simpang tiga di Kampung Pemberian, pemandu kereta terbabit membelok masuk ke simpang kanan sebelum terdengar bunyi dentuman kuat dari arah tepi sebelah kiri keretanya.
“Pemandu itu kemudian menyedari keretanya telah dirempuh sebuah motosikal jenis Yamaha 125Z yang dinaiki dua remaja dari arah laluan sebelah kiri.
“Insiden itu menyebabkan Mohamad Akmal Aiman meninggal dunia di lokasi kejadian sebelum dihantar ke Hospital Sultan Ismail Petra di sini untuk dibedah siasat. Rakannya masih belum sedarkan diri kini dirawat di zon merah hospital sama,”katanya dalam satu kenyataan hari ini.

Menurut Suzaimi, pemandu kereta terbabit yang merupakan OKU selain menghidap angin ahmar tahap tiga bagaimanapun tidak mengalami sebarang kecederaan.-KOSMO! ONLINE


Ribut petir di 10 negeri malam ini
Oleh MUHAMMAD NAJIEB AHMAD FUAD

5 Februari 2023, 6:14 pm
PETALING JAYA – Jabatan Meterologi (MetMalaysia) mengeluarkan amaran ribut petir, hujan lebat dan angin kencang di 10 negeri, malam ini.
MetMalaysia melalui laman sesawangnya memaklumkan ia melibatkan negeri Perak, Kelantan, Terengganu, Selangor, Wilayah Persekutuan (WP) Kuala Lumpu, WP Putrajaya, Negeri Sembilan, Melaka dan Johor hingga pukul 7 malam ini.
“Ia dijangka berlaku di negeri Perak melibatkan Kinta, Kampar, Hilir Perak, Batang Padang dan Muallim; Kelantan di Gua Musang dan; Terengganu di Hulu Terengganu, Dungun dan Kemaman.
“Turut melibatkan semua daerah, di Selangor, WP Kuala Lumpur, WP Putrajaya, Negeri Sembilan, Melaka manakala di Johor di daerah Tangkak, Muar, Batu Pahat, Kluang, Pontian, Kulai, Kota Tinggi dan Johor Bahru,” kata kenyataan itu.
Kenyataan itu juga memaklumkan, cuaca sama turut dijangka melanda Pahang di daerah Jerantut, Bentong, Maran, Kuantan, Bera, Pekan dan Rompin hingga pukul 9 malam ini. – KOSMO! ONLINE


Banyak tawaran lesen palsu di media sosial dikesan
Oleh MUSTAQIM MOHAMED

5 Februari 2023, 5:44 pm
KOTA BHARU – Jabatan Pengangkutan Jalan (JPJ) mengenal pasti kebanyakan pakej membuat lesen memandu dijalankan secara berleluasa di media sosial, didapati menawarkan lesen tidak sah.
Timbalan Ketua Pengarah JPJ (Pengurusan), M. Janagarajan berkata, lesen memandu yang diperoleh melalui tawaran di sosial media kebanyakannya tidak sah selain maklumat pemegang syarikat juga tidak wujud dalam pangkalan data JPJ.
Menurutnya, modus operandi sindiket itu dikesan apabila mereka mengiklankan tawaran lesen memandu di media sosial malah turut mendakwa ia merupakan lesen yang sah.
“Kebanyakan mangsa tertipu selepas mereka membuat pembayaran kepada sindiket tersebut. Mangsa akan mendapat lesen palsu atau lebih malang akaun media sosial yang dikendalikan oleh pihak sindiket itu terus ditutup selepas mereka menerima bayaran.
“Sehubungan itu, JPJ telah bekerjasama dengan Suruhanjaya Komunikasi dan Multimedia Malaysia (SKMM) dan Polis Diraja Malaysia (PDRM). Mungkin dalam sebulan atau dua bulan kita akan dapat hasilnya,” katanya pada sidang akhbar selepas Majlis Perasmian Penutup Kursus Pembangunan Pasukan Kepada Jurupandu Perkhidmatan Bas Ekspres Konsortium E-Mutiara Berhad di sini, hari ini.
Mengulas lanjut, menurut Janagarajan, ramai yang sudah tertipu dengan sindiket pemalsuan lesen memandu di laman sosial dan JPJ telah mengambil banyak tindakan dalam menangani kegiatan berkenaan.

Katanya, orang ramai disarankan agar sentiasa berwaspada dan berhati-hati agar tidak mudah tertipu dengan tawaran membuat lesen memandu tidak sah yang berleluasa di media sosial ketika ini. – KOSMO! ONLINE


Lelaki berkelakuan lucah atas motosikal ditahan
Oleh OTHMAN YAHAYA

5 Februari 2023, 7:55 pm
YAN – Dua wanita ketakutan apabila diekori seorang lelaki berkelakuan lucah dengan menunjukkan kemaluannya ketika menunggang motosikal di Batu 22 Jalan Teroi-Sungai Yan, di sini hari ini.
Kejadian kira-kira pukul 11.30 pagi itu berlaku ketika Nur Wahida Ahmad, 27, dan anak saudara perempuan berusia 20 tahun dalam perjalanan pulang ke rumah di Kampung Keda, Sungai Udang, di sini.
Menurut Nur Wahida, seorang penunggang motosikal tiba-tiba membuka zip seluar dan memegang kemaluannya.
“Kami ketakutan kerana lelaki itu berkelakuan lucah sebelum pergi, lepas sedar ada kereta di belakang tapi rasa lega tu tak berpanjangan apabila dia hanya berhenti di tepi jalan dan mengekori motosikal kami semula,” katanya ketika dihubungi di sini, hari ini.
Katanya, walaupun dalam ketakutan, dia sempat merakam aksi lelaki itu menggunakan telefon bimbit sebelum terus memecut motosikal dan kemudiannya membuat laporan polis di Ibu Pejabat Polis Daerah Yan,” ujarnya.
Sementara itu, Ketua Polis Daerah Yan, Deputi Superintendan Shahnaz Akhtar Haji memberitahu, suspek berusia 26 tahun ditahan pada petang ini dan kes disiasat di bawah Seksyen 509 Kanun Keseksaan dan Seksyen 14 Akta Kesalahan Kecil 1955. – KOSMO! ONLINE


Selepas ke IJN, Anwar tetap kerja cuti umum
Oleh KOSMO!

5 Februari 2023, 6:03 pm
PETALING JAYA – Perdana Menteri, Datuk Seri Anwar Ibrahim berkongsi tahap kesihatannya dalam keadaan baik selepas menjalani pemeriksaan kesihatan di Institut Jantung Negara (IJN), pagi tadi.
Perkongsian itu dimuat naik beliau menerusi hantaran pada Facebook berserta gambar sedang bertugas hari ini, walaupun cuti umum Thaipusam.
“Pagi tadi jalani pemeriksaan kesihatan di IJN.
“Seusai pemeriksaan dan doktor mengesahkan kesihatan saya berada pada tahap yang baik, saya langsung menyambung tugasan bersama staf. Alhamdulillah,” ujarnya.
Dalam gambar tersebut, turut kelihatan anak sulungnya Nurul Izzah yang sebelum ini dilantik sebagai Penasihat Kanan Ekonomi dan Kewangan kepada Perdana Menteri.
Terdahulu media melaporkan, Anwar dilaporkan tidak sihat bagi menghadiri sambutan Thaipusam di Batu Caves.

Perkara itu dimaklumkan oleh Menteri Sumber Manusia, V. Sivakumar, ketika ditemui pemberita pada sambutan Thaipusam di Kuil Sri Subramaniar Swamy. – KOSMO! ONLINE


PM Jepun pecat pegawai kanan berhubung komen anti-LGBT
Oleh KOSMO

5 Februari 2023, 8:02 pm
TOKYO – Perdana Menteri Jepun, Fumio Kishida semalam memecat Setiausaha Eksekutifnya, Masoyoshi Arai susulan kenyataan yang dibuatnya dianggap sebagai homofobia atau perasaan takut atau benci kepada golongan homoseksual, lapor agensi berita United Press International.
Arai iaitu pembantu utama yang berkhidmat sebagai salah seorang penasihat terdekat Kishida mencetuskan kekecohan Jumaat lalu apabila memberitahu pemberita bahawa beliau tidak mahu tinggal berjiran dengan pasangan lesbian, gay, biseksual, transgender dan pelik (LGBTQ).
Beliau juga menyatakan tidak mahu melihat golongan tersebut dan menegaskan bahawa sebilangan besar orang akan meninggalkan Jepun jika perkahwinan sejenis dibenarkan.
Namun, Kishida semalam memberitahu sidang akhbar bahawa komen Arai adalah sama sekali tidak konsisten dengan dasar Kabinetnya dengan berkata: “Kami telah menghormati kepelbagaian dan merealisasikan masyarakat inklusif.”
Kesaksamaan perkahwinan menjadi semakin relevan sebagai isu dalaman masyarakat Jepun. Mahkamah Tokyo pada November tahun lalu memutuskan bahawa walaupun perlembagaan negara tidak membenarkan perkahwinan sejenis, pasangan yang dinafikan hak untuk berkahwin sememangnya menjadi mangsa diskriminasi.
Walaupun keputusan itu tidak mengubah status quo undang-undang di Jepun, pihak yang menyokong golongan LGBTQ mendakwa ia sebagai kemenangan kerana mengakui ketidakadilan yang berlaku di negara berkenaan. – Agensi


PKR didakwa belanja besar
Oleh LIYANA RAMLI

5 Februari 2023, 5:28 pm
IPOH – Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu, meminta PKR membentang kewangan parti itu kerana didakwa berbelanja besar semasa membantu kempen Datuk Seri Anwar Ibrahim yang bertanding di Parlimen Tambun dalam Pilihan Raya Umum Ke-15 (PRU15).
Ahmad Faizal yang merupakan lawan Anwar di Parlimen Tambun pada PRU15 berkata, pekara ini dapat dilihat menerusi bahan kempen khususnya papan iklan gambar Anwar yang terdapat di beberapa lokasi di Tambun semasa kempen.
“Saya bertanding dengannya di Parlimen Tambun. Semasa kempen PRU15 kalau nak masuk Ipoh ada sebesar-besar ‘billboard’ (papan iklan) gambar Anwar, kalau sewa tak kurang RM50,000 hingga RM70,000.
“Sedangkan kita cuma boleh belanja RM200,000 sebagai calon Parlimen. Tak tahu parti dia belanja berapa banyak.
“Sedangkan kami jelas membuat tempahan bendera, bahan logistik untuk kempen jauh lebih awal, itu yang memungkinkan kita buat tempahan dengan harga murah. Sama seperti PRN Melaka dan Johor, Sabah, kita dah ada persediaan dari waktu itu lagi, jadi jangan ingat wang yang kita belanja semasa nak hampir pilihan raya sahaja.
“Ada juga kita dengar daripada rakan-rakan yang menyebut elok juga PKR, Amanah, PH (Pakatan Harapan) dan UMNO juga menunjukkan dari mana datang duit mereka, elok juga mereka bentangkan akaun parti mereka,” katanya. – KOSMO! ONLINE


Suami bakar isteri kerana tidak masak
Oleh KOSMO

5 Februari 2023, 7:00 pm
LAGOS – Polis negeri Ogun di barat daya Nigeria menahan seorang lelaki yang didakwa membakar isterinya selepas satu pertengkaran kecil, lapor Badan Penyiaran British (BBC) semalam.
Lelaki pertengahan umur itu mencurahkan minyak petrol ke atas isterinya, Olayinka Hassan yang terbakar dan cedera, menyebabkan dia dirawat di sebuah hospital.
Sementara itu, laman berita Daily Post melaporkan, suspek berusia 46 tahun itu, Azeez Hassan telah membakar isterinya kerana mangsa gagal memasak makanan untuknya.
Suspek telah ditangkap oleh polis di negeri Ogun berikutan laporan yang dibuat di ibu pejabat polis bahagian Ibogun oleh bapa isterinya.
Si bapa  memberitahu polis bahawa Azeez membakar Olayinka pada 22 Oktober tahun lalu berikutan pertengkaran kecil, menyebabkan ibu kepada seorang anak tersebut dikejarkan ke hospital di Ibadan.
Jurucakap polis Ogun, Abimbola Oyeyemi pada Jumaat lalu berkata, sepasukan anggota polis dikerahkan ke tempat kejadian tetapi suspek telah melarikan diri.

Dia bagaimanapun ditangkap polis pada 22 Januari lalu.
“Ketika disoal siasat, suspek mendakwa dia telah melarikan diri ke Republik Benin dan mengaku melakukan jenayah itu,” kata Oyeyemi. – Agensi


Lelaki temui wang lama RM241,000 dalam dinding rumah
Oleh KOSMO

5 Februari 2023, 6:30 pm
MADRID – Seorang lelaki Sepanyol menemui enam bekas tin berisi wang tunai lama negara itu yang bersamaan dengan nilai £47,000 (RM241,241) semasa melakukan kerja-kerja pengubahsuaian rumahnya, lapor akhbar Daily Mirror.
Bagaimanapun, keterujaan lelaki itu, Tono Pineiro tidak lama kerana Bank of Spain tidak lagi menerima wang tersebut kerana ia telah menghentikan pengeluaran wang kertas lama tersebut iaitu pada tahun 2002.
“Saya menghubungi mereka, tetapi mereka memberitahu saya bahawa ia tidak mungkin lagi (menukar wang tersebut),” kata Pineiro.
Namun, dia berjaya mengumpul kira-kira £30,000 (RM153,984) selepas menukar sebilangan duit itu kepada mata wang baharu.
Menurut akhbar Daily Star, wang lama itu ditemui di sebalik dinding rumahnya.
“Saya rasa mereka menyimpan bekas ini untuk mengelakkan kelembapan. Bekas yang terakhir agak rosak, tetapi yang lain tidak,” katanya.

Sebahagian daripada wang tunainya yang lapuk itu akan disimpan lelaki itu sebagai kenang-kenangan. – Agensi


Ustaz trauma 2 tahun diganggu wanita ‘psiko’
Oleh KOSMO!

5 Februari 2023, 5:12 pm
PETALING JAYA – Seorang penulis yang juga pendakwah bebas, hidup dalam ketakutan apabila hampir setiap hari diganggu seorang wanita psiko menerusi mesej-mesej pada aplikasi media sosial sejak dua tahun lalu hingga kini.
Lebih membimbangkan gangguan tersebut tidak hanya melalui media sosial, bahkan wanita itu berani menghantar pelbagai hadiah termasuk menunggu berjam-jam lamanya di tempat kerja lelaki tersebut sehingga memaksanya untuk melaporkan kepada polis.
Menerusi hantaran Twitter lelaki itu yang dikenali sebagai Fakhri Fadzli, graduan dari Universiti Jordan itu memberitahu, dia diganggu sejak April 2021 melalui Instagram apabila wanita tersebut meminta untuk berkenalan.
“Dari awal saya tolak dengan cara baik. Saya tidak berminat, tapi dia langsung tidak berhenti. Saya ada berpuluh-puluh ‘screenshot’ yang tunjuk sikap delusional dia, sangat mengganggu hidup.
“Pada Disember 2021, saya baru mula kerja tidak sampai seminggu. Dia hantar hadiah-hadiah dari Arab Saudi, tempat dia tinggal dan bekerja. Hantar hadiah ke alamat pejabat pula tu. Saya rasa terganggu, sampai ke tempat kerja pun dia berani,” katanya memuat naik gambar hadiah-hadiah yang diterima.
Hadiah-hadiah yang dikirimkan wanita psiko tersebut kepada Fakhri.
Fakhri yang mesra dipanggil ustaz dalam kalangan rakan serta pengikutnya menceritakan, paling menakutkan apabila wanita itu berjaya mendapatkan nombor telefon dan menggangu hidupnya menerusi WhatsApp.

“Sedangkan nombor telefon saya itu baharu dan tidak ramai orang tahu melainkan kawan dan keluarga. Ini WhatsApp dia, sangatlah delusional. Nak lindungi saya daripada apa? Dia siap bagi alamat rumah dan nombor telefon ayah, suruh saya jumpa. Seolah-olah macam saya dah bersetuju untuk berkahwin dengan dia. Delusional teruk.
“Saya WhatsApp ayah dia dan cerita satu persatu apa yang dia buat. Ayah dia memahami dan minta maaf bagi pihak anaknya. Gangguan akhirnya berhenti sekejap, ingatkan akan berhenti selama-lamanya,” katanya.
Fakhri berkata, pada Mei tahun lalu sewaktu majlis rumah terbuka hari raya di tempat dia bekerja, wanita itu semakin berani serta datang ke pejabatnya.
“Dia ikut saya ke mana-mana sebab nak bercakap. Dalam enam jam dia sanggup duduk dan tunggu. Sampai saya terpaksa bersembunyi dalam tandas, gila weh psiko.
“Kemudian pada 2 Oktober tahun lalu, saya adakan kelas ayat Kursi dan saya rasa tidak sedap hati. Jadi saya minta penganjur periksa nama dia. Rupanya dia berdaftar untuk kelas fizikal. Saya minta mereka batalkan, tapi dia tetap datang juga walaupun tidak diundang. Ya Allah,” luahnya.
Meneruskan cerita, Fakhri berkata, selama tiga jam dia terpaksa mengawal perasaan dan bercakap seolah-olah tiada sebarang perkara yang terjadi kerana wanita tersebut berada di hadapannya.
“Sampaikan bila habis kelas pun saya terpaksa balik terus, tak sempat berbual dan bersoal jawab dengan peserta. Namun dua hari kemudian, wanita itu datang ke pejabat untuk berjumpa saya.
“Kali ini lebih agresif sampaikan hempas pintu depan orang ramai. Selepas itu, duduk di kawasan kakitangan untuk tunggu saya di situ. Sangatlah psiko ya perempuan ini.
“Jadi sekali lagi saya terpaksa maklumkan kepada ayahnya dan dia sangat marah apabila ayah dia datang untuk bawa dia balik. Ayah dia berulang-ulang kali minta maaf pada saya. Saya cakap terus yang saya tak marah pun ayah dia. Ini ujian dia sebagai ayah, tapi saya minta supaya kawal,” katanya.
Mengulas lanjut, Fakhri berkata, dia membuat laporan polis di Balai Polis Bandar Baru Bangi untuk melindungi dirinya dan orang lain memandangkan wanita tersebut mengganggu secara fizikal selain trauma dan takut hendak ke mana-mana.
“Di media sosial pun sebab saya tahu dia akan sentiasa ‘stalk’. Sampailah semalam, saya ingatkan saya dah boleh hidup dengan aman. Rupanya dia masih lagi ganggu saya. Berpuluh-puluh mesej peribadi dan kali ini memang dah sangat melampau. Siap ugut untuk kacau keluarga saya pula.
“Tengoklah delusional dia ini. Dia ingat ada orang yang pengaruhi saya. Saya bingung, sejak dua tahun tidak berhenti ganggu macam ini. Saya akan berkahwin nanti dan saya risaukan diri saya dan bakal isteri kalau gangguan ini tak berhenti,” katanya menunjukkan akaun terbaharu wanita tersebut biarpun dia telah menyekatnya sebelum ini. – KOSMO! ONLINE


Dua suspek campak botol ke bawah pangsapuri ditahan
Oleh TUAN NURHIDAYAH TUAN AB.GHANI

5 Februari 2023, 4:41 pm
KUALA LUMPUR – Dua lelaki tempatan berusia 21 dan 24 tahun ditahan reman susulan terbabit dalam insiden mencampak botol kaca ke arah lebuh raya dari sebuah pangsapuri di Jalan Cendana, Kampung Baru, di sini, beberapa hari lalu.
Sebelumnya, polis telah menahan tujuh individu dalam dua tangkapan berasingan bagi membantu siasatan berkait video tular yang dimuat naik oleh pengguna Tiktok @syrupboy.
Ketua Polis Daerah Dang Wangi, Asisten Komisioner Noor Dellhan Yahaya berkata, tangkapan pertama terhadap lima individu dibuat antara 3.45 petang hingga 9.15 malam semalam.
Katanya, lima individu yang ditahan terdiri daripada tiga lelaki berusia 21 hingga 24 tahun dan dua wanita, masing-masing berusia 23 tahun bagi membantu siasatan.
“Tangkapan kedua pula dilakukan antara 1.30 pagi hingga 2.15 pagi tadi terhadap seorang lelaki berusia 20 tahun dan seorang wanita berusia 31 tahun.
“Kedua-dua tangkapan berkenaan dilakukan di sekitar daerah Dang Wangi dan kita turut merampas sebuah telefon bimbit dan sepasang pakaian, ” katanya dalam kenyataan, hari ini.

Menurut Noor Dellhan, berdasarkan hasil saringan ujian air kencing dilakukan terhadap semua individu yang ditahan, hanya seorang sahaja didapati positif dadah jenis ketamin.
“Salah seorang individu yang positif dadah ketamin adalah suspek utama dalam kes ini.
“Kes disiasat mengikut Seksyen 15(1)(a) Akta Dadah Berbahaya 1952 dan dua daripada tujuh individu yang ditahan itu direman selama tiga hari bermula hari ini sehingga Selasa.
“Permohonan reman bagi lima individu yang lain telah ditolak,” ujarnya.
Jelasnya, kes disiasat mengikut Seksyen 268/336 Kanun Keseksaan dan Seksyen 14 Akta Kesalahan Kecil 1955.
Terdahulu Kosmo! melaporkan satu rakaman video berdurasi satu minit 43 saat dimuat naik oleh pemilik akaun TikTok @syrupboy, memaparkan kejadian seorang lelaki membaling botol ke arah lebuh raya.
Sehubungan itu, tindakan lelaki terbabit yang sengaja membaling botol kaca dari tingkat atas sebuah pangsapuri telah mengundang kemarahan orang ramai. – KOSMO! ONLINE.


Tang Jie-Ee Wei unggul di Iran
Oleh MUHAMMAD HELMEE RAMLI

5 Februari 2023, 4:14 pm
PETALING JAYA – Beregu campuran negara, Chen Tang Jie-Toh Ee Wei merangkul gelaran pertama musim ini selepas muncul juara pada Kejohanan Badminton Cabaran Antarabangsa (IC) Iran yang berlangsung di Tehran.
Pada perlawanan akhir yang berlangsung di Kompleks Sukan Persekutuan Badminton Iran hari ini, gandingan No.56 dunia itu menewaskan rakan sepasukan, Hoo Pang Ron-Teoh Mei Xing 21-19, 21-15 dalam tempoh 28 minit.
Lebih manis, kemenangan Tang Jie-Ee Wei turut melegakan kem badminton negara memandangkan ia adalah gelaran sulung diraih pemain Malaysia sejak permulaan kempen 2023 pada Terbuka Malaysia bulan lalu.
Walaupun memerlukan masa kurang 30 minit menewaskan rakan sepasukan, namun gandingan yang mula digandingkan penghujung tahun lalu itu tetap berdepan cabaran sukar apabila Pang Ron-Mei Xing mengekori rapat kedudukan mata, terutamanya di set pertama.
Bagaimanapun, mereka menampilkan aksi lebih kemas di set kedua apabila menguasai sepenuhnya permainan dengan perbezaan mata yang agak besar sebelum menamatkan perlawanan dengan kemenangan 21-19, 21-15.
“Sudah tentu saya berpuas hati dengan keputusan pemain-pemain beregu campuran di Iran biarpun kejohanan ini hanya bertaraf IC. Apa yang penting adalah pemain dapat ambil mata maksimum di sini,” kata jurulatih beregu campuran negara, Nova Widianto.

Dalam dua kejohanan terdahulu, Tang Jie-Ee Wei gagal melayakkan diri ke pusingan separuh akhir apabila terkandas di suku akhir pada Terbuka Malaysia sebelum ditunjukkan jalan keluar di pusingan kedua ketika menyertai Terbuka India.
Kemenangan itu pastinya menjadi pembakar semangat buat pasangan tersebut selepas mereka disenaraikan dalam skuad negara bagi menghadapi Kejohanan Badminton Berpasukan Asia (BAMTC) 2023 di Dubai, Emiriyah Arab Bersatu (UAE) pertengahan bulan ini.
Sementara itu, Tang Jie-Ee Wei juga menjadi pertaruhan Persatuan Badminton Malaysia (BAM) bagi memburu kelayakan ke temasya Sukan Olimpik Paris 2024 yang akan berlangsung 26 Julai hingga 11 Ogos tahun depan.
HABIS.


Kartunis Fatah terkenal dengan kartun, Lagak A. Mamud meninggal dunia
Oleh MOHD AZLI ADLAN

5 Februari 2023, 3:45 pm
DUNGUN – Kartunis lagenda, Fatah Ngah, 70, yang terkenal dengan kartun, Lagak A. Mamud dalam majalah humor, Gila-Gila meninggal dunia akibat sakit tua di rumahnya di Kampung Alor Tembusu di sini hari ini.
Allahyarham yang juga abang komposer terkenal, Manan Ngah meninggal dunia di sisi adik bongsunya, Laili, 50, pada pukul 1.45 pagi.
Manan, 62, berkata, Fatah yang merupakan abang ketiganya daripada tujuh beradik telah terlantar akibat penyakit saraf sejak lebih lima tahun lalu.
“Pada mulanya arwah abang saya (Fatah) mengadu sukar membuang air besar dan kurang selera makan pada pagi semalam.
“Adik bongsu saya (Laili) perasan arwah muntah cecair berwarna hitam pada pukul 6 petang semalam,” katanya ketika ditemui di rumah keluarganya di Kampung Alor Tembusu di sini hari ini.
Terdahulu jenazah Fatah selamat dikebumikan di Tanah Perkuburan Islam Syed Yahaya di sini pada pukul 12 tengah hari.

Manan berkata, adiknya, Laili menjaga abang mereka sepanjang malam sehinggalah arwah menghembuskan nafas terakhir.
Pemenang Juara Lagu 1986 tersebut berkata, Fatah merupakan antara kartunis pelopor majalah Gila-Gila yang mula menemui pembaca pada tahun 1979.
“Kartun Lagak A. Mahmud lukisannya dalam dialek Terengganu telah diinspirasi daripada kehidupan sehariannya di bandar Dungun pada tahun 1970-an dan 1980-an.
“Arwah Fatah juga guru muzik pertama saya. Dia mengajar saya bermain gitar sehingga menumbuhkan minat saya untuk menjadi pemuzik,” katanya. – KOSMO! ONLINE


2 juta pengunjung banjiri Kuil Sri Subramaniar Swamy
Oleh KOSMO

5 Februari 2023, 4:18 pm
GOMBAK – Hampir juta pengunjung telah membanjiri Kuil Sri Subramaniar Swamy, Batu Caves, di sini, sepanjang sambutan Thaipusam yang bermula sejak dua hari lalu.
Ketua Polis Daerah Gombak, Asisten Komisioner Zainal Mohamed Mohamed berkata, ekoran kehadiran ramai pengunjung tersebut, berlaku kesesakan lalu lintas di lokasi tertentu namun masih dalam keadaan terkawal.
“Kita menganggarkan hampir dua juta pengunjung telah membanjiri Kuil Sri Subramaniar Swamy. Susulan itu, kesesakan lalu lintas pasti berlaku kerana ramai yang menuju ke lokasi berkenaan.
“Setakat ini, pihak polis telah mengeluarkan sebanyak 63 saman lalu lintas atas pelbagai kesalahan yang dilakukan pengguna jalan raya,” ujarnya ketika dihubungi Kosmo! hari ini.
Dalam pada itu, beliau juga menasihati para pengunjung agar tidak menghalang laluan utama sehingga menghalang laluan kenderaan lain.
“Kita minta kerjasama pengunjung untuk meletakkan kenderaan di tempat parkir yang disediakan kerana masih ada segelintir pengunjung yang masih berdegil untuk mematuhi peraturan berkenaan.

“Kita menggunakan budi bicara namun sekiranya perbuatan itu sehingga mengganggu ketenteraman awam, kita terpaksa juga keluarkan saman terhadap mereka yang enggan patuh arahan polis,” katanya.
Beliau memaklumkan, sebanyak tujuh laluan ditutup sempena perayaan Thaipusam iaitu di persimpangan lampu isyarat Kampung Melayu Batu Caves, susur dari arah Lebuhraya Lingkaran Tengah 2 (MRR2) ke Kuil Batu Caves dan Jalan Batu Caves lama ke pintu utama Kuil Batu Caves.
Seterusnya, di simpang tiga lampu isyarat hadapan stesen minyak Shell Batu Caves, simpang tiga Jalan SBC 8, Jalan lama Batu Caves, susur keluar MRR2 dari Sri Gombak hala susur Jalan Perusahaan Batu Caves dan Jalan Perusahaan menghala ke Kuil Batu Caves.-KOSMO! ONLINE


52 bubu naga dirampas di Kuala Kurau
Oleh WAT KAMAL ABAS

5 Februari 2023, 4:00 pm
PARIT BUNTAR – Sebanyak 52 unit bubu naga telah dirampas oleh Agensi Penguatkuasaan Maritim Malaysia (APMM) Zon Kuala Kurau pada kedudukan 10.2 batu nautika barat daya muara Kuala Kurau kira-kira pukul 3.15 petang semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, semasa rondaan di perairan itu, pihaknya telah mengesan bendera yang dipasang dalam agak mencurigakan.
“Kita syak penanda bendera itu menunjukkan pemasangan bubu naga dikawasan tersebut. Hasil dari pemeriksaan yang telah dijalankan dilokasi itu, APMM Zon Kuala Kurau menemukan sebanyak 52 unit bubu naga,” katanya dalam satu kenyataan hari ini.
Menurutnya, kesemua bubu naga itu dirampas dan dibawa ke Jeti Zon Maritim Kuala Kurau untuk tindakan lanjut.
“Anggaran rampasan bubu naga kali ini bernilai sebanyak RM3,640 dengan nilai RM70 setiap unit. Kes disiasat dibawah Seksyen 11 (3)(C) Akta Perikanan 1985,” katanya.- KOSMO! ONLINE


Tiga beranak terselamat selepas terbau asap kebakaran
Oleh ISKANDAR SHAH MOHAMED

5 Februari 2023, 5:00 pm
KUALA SELANGOR – Tiga beranak yang sedang nyenyak tidur nyaris rentung dalam kebakaran yang memusnahkan rumah mereka di Lorong Tiga, Bukit Belimbing di sini, hari ini.
Kejadian disedari kira-kira pukul 6.30 pagi selepas terhidu bau asap dan melihat api sebelum wanita dan dua anaknya berusia dua hingga 34 tahun itu bertindak keluar dari kediaman tersebut.
Pengarah Bomba Selangor, Datuk Norazam Khamis berkata, pihaknya menerima panggilan mengenai kebakaran itu pukul 6.40 pagi sebelum 25 anggota termasuk pegawai dari Balai Bomba dan Penyelamat (BBP) Tanjong Karang, Bestari Jaya, Kuala Selangor dan Sekinchan dikerah dalam lokasi kejadian.
“Pemeriksaan lanjut mendapati api marak memusnahkan rumah teres satu tingkat berkenaan. Kesemua mangsa bagaimanapun terselamat dengan turut dibantu orang awam,” katanya ketika dihubungi hari ini.
Tambah Norazam,anggaran kemusnahan rumah mangsa dianggarkan 70 peratus pada bahagian bumbung, punca sebenar kejadian masih dalam siasatan – KOSMO!ONLINE


5 nelayan Indonesia ditahan ceroboh perairan P. Pinang
Oleh SITI NUR MAS ERAH AMRAN

5 Februari 2023, 4:41 pm
GEORGE TOWN – Maritim Malaysia (APMM) Pulau Pinang menahan sebuah bot nelayan Indonesia bersama lima kru warga negara terbabit selepas didapati menceroboh perairan negara dengan menangkap hasil laut semalam.
Pengarah Maritim Malaysia Negeri, Kepten Abd. Razak Mohamed berkata, bot itu ditahan di kedudukan 37 batu nautika barat daya Pulau Kendi, kira-kira pukul 12.46 tengah hari.
Menurutnya, bot tersebut dikesan sedang melakukan aktiviti menangkap ikan dalam perairan negara semasa rondaan Op Tanjung dan Op Pertiwi.
“Ketika pemeriksaan dilakukan, bot yang berpangkalan di Pangkalan Susu, Sumatera Utara itu dikendalikan lima kru warga Indonesia berusia lingkungan 21 hingga 50 tahun dan kesemua mereka gagal mengemukakan sebarang dokumen pengenalan diri yang sah ,” katanya dalam satu kenyataan hari ini.
Beritahu beliau, bot serta kru ditahan termasuk hasil laut dibawa ke jeti limbungan Batu Maung untuk diserahkan kepada Pegawai Penyiasat Maritim Malaysia untuk siasatan lanjut.-KOSMO! ONLINE


Suhaimi Saad minta kahwin lagi, Ina Naim suruh beli mesin basuh
Oleh KOSMO!

5 Februari 2023, 4:00 pm
PETALING JAYA – Selepas kecoh di media sosial berkenaan selebriti kahwin lagi, bekas penyanyi nasyid, Suhaimi Saad turut mencuba nasib dengan isterinya, Ina Naim untuk menambah seorang lagi isteri.
Baru-baru ini, Suhaimi dilihat ada memuat naik video di media sosialnya bertanya kepada Ina boleh atau tidak jika dia mahu berkahwin seorang lagi.
Bagaimanapun, belum sempat Suhaimi bertanyakan soalan, Ina terus membalas pertanyaan suaminya membeli mesin basuh dahulu jika mahu menambah isteri lagi.
Suhaimi yang pernah menggegarkan negara dengan beberapa kenyataan seperti bumi leper itu kemudiananya memuat naik satu lagi video yang mengatakan dia akan membeli mesin basuh namun isterinya berseloroh pula mahu meminta dua mesin basuh pula.
Perkongsian video itu mendapat pelbagai reaksi daripada netizen yang terhibur dengan kelakuan pasangan suami isteri itu.
“Elok juga, minta isteri lain kita minta mesin basuh, dia minta kita pun minta biar penuh mesin basuh dalam rumah,” ujar Farrah Hannan.

“Berani dia nak tambah bini, minta sekali mesin pengering baju la Ina,” kata Measarah.
“Jangan lupa minta duit belanja RM10,000 sebulan, barulah para suami ni ada akal sikit,” ujar Nadia Farrah. – KOSMO! ONLINE


OKU warga emas terselamat dari rentung
Oleh MOHAMAD NAUFAL MOHAMAD IDRIS

5 Februari 2023, 4:04 pm
KLANG – Seorang lelaki warga emas terselamat daripada rentung dalam kebakaran di rumah kedai di Jalan Bendahara, Sentosa Utama, hari ini.
Dalam kejadian tersebut, mangsa dikenali Quek Chang Kang,66, yang merupakan Orang Kelainan Upaya (OKU) cedera di muka dan lengan sebelum dihantar ke Hospital Tengku Ampuan Rahimah (HTAR) di sini.
Pengarah Bomba Selangor, Norazam Khamis berkata, lima anggota termasuk pegawai bersama sebuah jentera dari Balai Bomba dan Penyelamat (BBP) Andalas bergegas ke lokasi kejadian sebaik menerima panggilan kecemasan pukul 1.56 tengah hari.
Katanya, kebakaran hanya melibatkan sofa di ruang tamu dah telah dipadamkan oleh orang awam sebelum ketibaan bomba kira-kira pukul 2.04 petang.
“Bomba bertindak mengeluarkan mangsa yang juga OKU dan membuat pemeriksaan bagi memastikan kebakaran dipadam sepenuhnya. Semasa kejadian, mangsa hanya tinggal seorang diri di rumah tersebut,” katanya dalam kenyataan hari ini. -KOSMO!ONLINE


Penyokong Liverpool ‘cuti peristiwa’, senyap di media sosial
Oleh KOSMO

5 Februari 2023, 3:07 pm
PETALING JAYA- Selepas mengalami kekalahan demi kekalahan kebelakangan ini, penyokong pasukan bola sepak Liverpool nampaknya diam seketika di media sosial.
Pasukan elit dari Liga Perdana England itu mengalami kekalahan ketika berkunjung ke Wolverhempton Wenderers semalam dengan tiga jaringan tanpa balas.
Skuad kendalian jurulatih dari Jerman, Jorgen Klopp itu nampaknya berhadapan dengan prestasi hambar selepas beberapa pemain utama mereka mengalami kecederaan.
Liverpool merupakan sebuah kelab yang mempunyai kejayaan terbesar berbanding kelab-kelab lain di England.
Namun, selepas menjual pemain terbaik mereka, Sadio Mane ke Bayern Munich musim ini, kelab tersebut seakan-akan hilang punca dan arah.
Rata-rata pengguna media sosial juga mula ‘troll’ peminat pasukan yang diberi jolokan The Red itu selepas beberapa kekalahan musim ini.

“Ubat nyamuk jangan lupa beli, nak masuk gua tu. Peminat Chelsea pun dah lama sangat dekat dalam tu tak keluar-keluar lagi,” kata Casabelanka Chemor.
“Senyap saja orang Liverpool hari ni, cuti peristiwa ke apa?” soal Rod Majukan. – KOSMO! ONLINE.


Hujan lebat, ribut petir di lima negeri petang ini
Oleh MUHAMMAD NAJIEB AHMAD FUAD

5 Februari 2023, 3:31 pm
PETALING JAYA – Jabatan Meteorologi Malaysia (MetMalaysia) meramalkan ribut petir, hujan lebat dan angin kencang di lima negeri hingga pukul 6 petang ini.
MetMalaysia melalui laman sesawangnya memaklumkan, amaran berkenaan melibatkan negeri Kelantan, Terengganu, Pahang, Negeri Sembilan dan Johor.
“Di bahagian Pantai Timur melibatkan kawasan Kelantan iaitu satu daerah di Gua Musang; Terengganu di Hulu Terengganu, Dungun dan Kemaman manakala Pahang di Jerantut, Maran, Kuantan, Bera, Pekan dan Rompin.
“Manakala di bahagian Selatan iaitu Negeri Sembilan di Jempol dan Tampin; dan Johor pula di daerah Segamat, Batu Pahat, Kluang, Kulai, Kota Tinggi dan Johor Bahru,” kata kenyataan itu. – KOSMO! ONLINE


Pelajar sekolah maut dirempuh Mercedes Benz
Oleh DIYANATUL ATIQAH ZAKARYA

5 Februari 2023, 2:43 pm
JASIN – Seorang pelajar tingkatan empat maut, manakala rakannya cedera selepas motosikal ditunggangi  mereka dirempuh sebuah kereta jenis Mercedes Benz di Jalan Bemban-Jasin di sini, awal pagi tadi.
Dalam kejadian pukul 12.22 tengah malam itu, mangsa, Raja Zuhairi Najmi Raja Din, 16, yang merupakan pelajar di Sekolah Menengah Kebangsaan (SMK) Tan Sri Haji Abdul Aziz Tapa meninggal dunia di lokasi kejadian akibat kecederaan parah.
Pemangku Ketua Polis Daerah Jasin, Asisten Superintenden Mohd. Fadzli Othman berkata, ketika kejadian mangsa dan rakannya Muhammad Adam Shaiful Amran, 16, masing-masing menunggang motosikal jenis Honda Wave dan Honda EX5 dalam perjalanan dari arah Jasin ke Bemban.
“Setiba di lokasi, tiba-tiba sebuah kereta jenis Mercedes Benz dipandu warga emas berusia 72 tahun yang dari arah bertentangan telah hilang kawalan lalu memasuki laluan mangsa.
“Kedua-dua remaja itu bagaimanapun gagal membrek dan telah bertembung dengan kenderaan berkenaan,” katanya dalam satu kenyataan akhbar dikeluarkan di sini, hari ini.
Katanya, akibat rempuhan itu, Raja Zuhairi disahkan meninggal dunia di tempat kejadian akibat kecederaan parah di kepala dan badan, manakala rakannya mengalami cedera ringan.

“Mayat mangsa telah dihantar ke Hospital Jasin untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya.-KOSMO! ONLINE


Lelaki tercampak atas kubur, motosikal gagal potong lori
Oleh DIYANATUL ATIQAH ZAKARYA

5 Februari 2023, 2:35 pm
MELAKA – Seorang lelaki melambung dan tercampak di atas kubur di Tanah Perkuburan Islam Masjid Alai dekat sini selepas motosikal ditungganginya gagal memotong sebuah lori di Jalan Alai-Kandang, semalam.
Dalam kejadian kira-kira 10.24 pagi itu, mangsa, Muhammad Amiruddin Basir, 25, terselamat, namun mengalami patah kaki kiri dan dikejarkan ke zon kuning Hospital Melaka.
Ketua Polis Daerah Melaka Tengah, Asisten Komisioner Christopher Patit berkata, kemalangan dipercayai berlaku ketika mangsa yang menunggang motosikal jenis Yamaha 135 LC dalam perjalanan dari arah Alai menuju ke Lebuh Alor Gajah-Melaka Tengah-Jasin (AMJ).
Katanya, setiba di lokasi mangsa cuba memotong sebuah lori di hadapannya, namun telah terlanggar cermin sisi sebuah kereta dari arah bertentangan yang nombor plat kenderaannya tidak dikenal pasti.
“Motosikal mangsa kemudian telah hilang kawalan dan melanggar sebuah lagi kereta jenis Perodua Bezza dipandu seorang guru berusia 37 tahun dari arah bertentangan.
“Akibat rempuhan itu, mangsa telah melambung dan tercampak ke dalam kawasan perkuburan di Masjid kariah Alai dan mengalami patah kaki kiri,”katanya dalam satu kenyataan akhbar di sini, hari ini.

Mengulas lanjut beliau berkata, kes disiasat mengikut Seksyen 43(1) Akta Pengangkutan Jalan 1987.-KOSMO! ONLINE


Muhammad Akmal hanya bawa air, dikhuatiri lemah tiada tenaga
Oleh MASTURAH SURADI

5 Februari 2023, 2:22 pm
MERSING – Usaha mencari dan menyelamat (SAR) seorang pelajar institusi pengajian tinggi swasta (IPTS) yang dipercayai hilang selepas melakukan aktiviti mendaki bukit secara bersendirian di Pulau Mawar, Rabu lalu masih tidak menemui petunjuk.
Komander Operasi Balai Bomba Penyelamat (BBP) Endau Penolong Penguasa Bomba Mohd. Alias Hussin berkata, beliau tidak menolak kemungkinan sekiranya mangsa, Muhamad Akmal Hakimi Ishak, 19 masih berada di kawasan pulau tersebut, tidak mustahil mangsa dalam keadaan lemah.
Katanya, kehilangan mangsa yang kini memasuki hari kelima itu membuatkan dia berada dalam keadaan kekurangan tenaga ditambah pula beliau difahamkan mangsa tidak membawa bekalan untuk melakukan aktiviti itu.
“Kita mendapat makluman mangsa memang suka melakukan aktiviti hiking sendirian. Bahkan menurut keluarga dia memang pernah mendaki di pulau ini sendirian sebelum ini namun berjaya pulang dengan selamat.
“Kita juga difahamkan mangsa hanya membawa air sahaja ia berdasarkan hasil perbualan mangsa dengan pekerja pembersihan di pulau ini ketika hari kejadian dimana tiada bekalan atau persiapan lain dilihat.
“Jadi untuk tempoh lima hari ini kemungkinan mangsa kini berada dalam keadaan lemah kerana tiada bekalan minuman atau makanan, ” katanya ketika dihubungi hari ini.-KOSMO! ONLINE


Majikan meninggal dunia selepas dipukul tukang masak
Oleh MOHD. RAFIE AZIMI

5 Februari 2023, 2:08 pm
ALOR SETAR – Seorang pembantu tukang masak gagal mengawal kemarahan lalu bertindak menumbuk dan memukul majikannya sehingga maut di sebuah restoran di Jalan Stadium, di sini semalam.
Mangsa yang merupakan seorang lelaki berusia 68 tahun dipercayai turut diserang menggunakan kayu oleh suspek berusia 55 tahun di belakang kedai makan kira-kira pukul 5.15 petang.
Difahamkan perselisihan faham tercetus bermula antara isteri suspek dan anak mangsa berkaitan bekas peralatan yang sudah dicuci.
“Melihat kepada kejadian itu, mangsa dikatakan keluar dari restoran dan terus memarahi isteri suspek sebelum suspek turut masuk campur.
“Hilang sabar dengan tindakan majikannya itu, suspek kemudian dikatakan menyerang majikannya dengan sebatang kayu,” katanya.
Sementara itu Ketua Polis Daerah Kota Setar, Asisten Komisioner Ahmad Shukri Mat Akhir mengesahkan menerima laporan mengenai kejadian itu dan pihaknya telah menahan seorang lelaki bagi membantu siasatan mengikut Seksyen 302 Kanun Keseksaan. – KOSMO! ONLINE


Bomba pantas elak kebakaran besar di pekan Tanjong Karang
Oleh ISKANDAR SHAH MOHAMED

5 Februari 2023, 2:16 pm
SHAH ALAM – Tindakan pantas bomba memadamkan kebakaran sebuah kedai alat ganti kenderaan berjaya mengelak api merebak ke deretan premis lain di pekan Tanjong Karang di sini, hari ini.
Pengarah Bomba Selangor, Datuk Norazam Khamis berkata, pihaknya bergegas ke lokasi kejadian sebaik menerima panggilan kecemasan pukul 12.14 tengah hari.
Katanya, operasi itu disertai sepasukan 34 anggota termasuk pegawai bersama jentera dari Balai Bomba dan Penyelamat (BBP) Tanjong Karang, Sekinchan, Sungai Besar dan Batu Arang.
“Pemeriksaan lanjut mendapati api masih marak memusnahkan kedai dua tingkat di tepi jalan berkenaan. Kebakaran bagaimanapun berjaya dikawal sekali gus mengelak ia merebak ke premis berdekatan lain,” katanya ketika dihubungi hari ini.
Tambah Norazam,kedai berkenaan terbakar kira-kira 90 peratus dan api berjaya dipadamkan sepenuhnya pukul 1 tengah hari tadi dan tiada kemalangan jiwa dilaporkan-KOSMO!ONLINE


Cermin kereta pecah kerana lato-lato
Oleh KOSMO

5 Februari 2023, 3:38 pm
PETALING JAYA – Seorang pemilik kenderaan berang apabila cermin keretanya pecah didakwa akibat permainan lato-lato dilakukan oleh pihak tidak bertanggungjawab.
Insiden tersebut tular di media sosial Facebook selepas orang ramai berkongsi tangkap layar hantaran seorang pemilik akaun dikenali sebagai Tiniey Zatiey.
Pemilik kenderaan berang cermin keretanya pecah akibat mainan lato-lato oleh pihak tidak bertanggungjawab.
“Harap sesiapa yang buat, tolong bertanggungjawab. Bagi anak main lato-lato, lepas kena cermin kereta aku, lari tinggal. Aku dah tengok televisyen litar tertutup (CCTV), harap siapa yang buat sila bertanggungjawab.
“Main lepas itu kena cermin kereta aku pecah, habis lari macam itu saja. Kepada ibu ayah yang bagi anak main sampai pecah kereta aku, lato-lato warna putih tinggal di kereta aku,” katanya pada hantaran tersebut.
Difahamkan, kejadian tersebut berlaku di Guar Chempedak, Kedah sewaktu pemilik kenderaan meletakkan kereta di tempat letak kenderaan.
Dalam pada itu, orang ramai memberikan reaksi marah selain ada yang meminta permainan tersebut diharamkan.

“Sepatutnya negara kita kena haramkan lato-lato ni, bahaya. Negara luar lain tidak dibenarkan main lato-lato,” kata Wan Iredwan.
“Permainan paling tidak berfaedah. Perilaku main lato-lato tak ubah macam anak jin main guli atas siling. Bikin bising saja malam-malam,” marah Shuk Shah Shah.
“Allah, macam manalah kalau itu satu-satunya kenderaan mencari rezeki bawa keluarga berlindung daripada hujan panas. Dah kena keluarkan kos tukar cermin,” kata Myra Dessert. – KOSMO! ONLINE


Jumlah jalan berturap Malaysia ke-3 di ASEAN
Oleh MOHD RASDAN AHMAD

5 Februari 2023, 2:30 pm
PETALING JAYA- Malaysia berada di tangga ketiga peratusan jalan berturap iaitu 80.5 peratus daripada semua jumlah jalan seluruh negara.
Menurut laporan yang dikeluarkan Thailand Skyline, peratusan tersebut juga telah meletakkan Malaysia berada di tangga ke-48 jalan berturap di dunia dengan jumlah keseluruhan sepanjang 116,119 kilometer.
Laporan kajian tersebut telah mengambil data keselurahan jalan berturap dari tahun 2017 hingga 2020.
Carta yang dikeluarkan Thailand Skyline
Singapura menduduki tangga pertama di ASEAN malah di dunia apabila mempunyai 100 peratus jalan berturap dengan panjang 3,500 kilometer.
Manakala di tangga kedua negara ASEAN adalah milik Thailand dengan mempunyai 98.5 peratus jumlah jalan berturap daripada jumlah keseluruhan jalan di negara tersebut.
Thailand mempunyai sejauh 304,275 kilometer jalan berturap yang meletakkan negara tersebut berada di tangga ke-20 di dunia.

Sementara itu, di tangga ke-4 ASEAN adalah Brunei dengan 77.2 peratus jumlah jalan berturap daripada jumlah keseluruhan jalan di negara Borneo itu.
Manakala Kemboja berada di tangga ke-10 di ASEAN yang hanya memiliki 8.1 peratus atau 12,239 kilometer jalan berturap daripada jumlah keseluruhan jalan di negara tersebut. – KOSMO! ONLINE.


Tujuh penumpang terselamat bas ekspres terbalik
Oleh ABDUL RASHID ABDUL RAHMAN

5 Februari 2023, 3:25 pm
MARAN – Tujuh penumpang sebuah bas ekspres melalui detik mencemaskan apabila bas dinaiki mereka terbabas dan terbalik di Jalan Besar Jengka Dua di sini semalam.
Bagaimanapun kesemua tujuh penumpang dan pemandu terselamat dalam kejadian kemalangan itu.
Ketua Polis Daerah Maran, Deputi Superintendan Norzamri Abdul Rahman berkata, kejadian kira-kira pukul 5.20 petang itu berlaku ketika kesemua mangsa yang menaiki bas dalam perjalanan dari arah Maran menghala bandar Jengka.
“Apabila sampai di tempat kejadian pemandu bas dipercayai cuba memotong sebuah kereta dan pada masa sama keluar sebuah lori dari jalan ladang di sebelah kanan jalan ke laluan utama.
“Pemandu bas yang terkejut cuba masuk semula ke laluannya namun gagal lalu bergesel dengan kereta dan kemudiannya terbabas dan terbalik di kanan jalan,”katanya di sini hari ini.
Katanya akibat kejadian pemandu bas dan tujuh penumpang mengalami kecederaan ringan dan dibawa ke Hospital Jengka untuk mendapat rawatan lanjut.-KOSMO! ONLINE


[VIDEO] Kecoh pesakit bergaduh mulut tunggu lama rawatan hospital
Oleh KOSMO

5 Februari 2023, 11:55 am
PETALING JAYA – Satu video tular di media sosial TikTok kekecohan bergaduh mulut dipercayai antara pesakit dengan kakitangan di sebuah hospital kerajaan di Serdang, Selangor.
Menerusi video yang dimuat naik pemilik akaun Bisma Ali, kejadian itu dikatakan berpunca daripada masa menunggu giliran yang terlalu lama untuk berjumpa doktor.
“Gaduh di hospital, bahagian jantung. Dari pukul 8 pagi sampai pukul 7 malam. Khidmat yang sangat teruk,” katanya pada keterangan video tersebut.
Dalam pada itu, kedengaran suara bergaduh mulut daripada pesakit yang menunggu dan kelihatan kakitangan hospital cuba memberi penjelasan dan menenangkan mereka.
Menjengah ke ruangan komen, ramai yang memberikan maklum balas sama sewaktu berurusan di fasiliti kerajaan sekali gus mendesak Kementerian Kesihatan (KKM) mengambil tindakan sepatutnya dalam menyelesaikan isu tersebut.
“Semua hospital sama. Bila kita banyak komplen, ramai cakap nak cepat pergi swasta. Entahlah tengoklah sendiri, dulu dan sekarang sama sahaja,” luah Seyhajalil.

“KKM patut lakukan sesuatu. Banyak sangat dah masalah begini berlaku di hospital dan klinik kerajaan,” kata Zul Eli.
“Kita nak salahkan selebihnya tak boleh juga sebab terlalu ramai. Mungkin dari segi pengurusan boleh diperbaiki. Contohnya ‘fix’ pemberian janji temu rawatan harian,” cadang Nurul Izzati Ismail. – KOSMO! ONLINE

@bisma_ali05 Gaduh at Hospital Serdang, bhg Jantung, dari pukul 8 pagi sampai 7 petang, very bad service😤 #fyp #tiktokviral ♬ original sound – Bisma Ali


Nelayan Seberang Perai Utara rayu naikkan elaun sara hidup
Oleh SITI NUR MAS ERAH AMRAN

5 Februari 2023, 12:37 pm
SEBERANG PERAI – Nelayan sungai dan pantai merangkumi Parlimen Kepala Batas serta Tasek Gelugor, Seberang Perai Utara di sini berdepan dilema ekoran pendapatan yang diperolehi saban hari dikatakan semakin merosot.
Pengerusi Koperasi Nelayan Sungai Korok dan Air Hitam, Mohd Said Abdullah,61, berkata, golongan nelayan terus terhimpit apabila hasil tangkapan laut kini tidak mampu lagi menampung modal yang dikeluarkan mereka.
Menurutnya, selain faktor cuaca yang tidak menentu, pencemaran yang berlaku menyusutkan lagi hasil tangkapan udang dan ikan di sekitar perairan berkenan.
“Jikalau dahulu nelayan dapat hidup selesa, kini sebaliknya yang berlaku kerana mahu tangkap udang galah seekor pun susah. Justeru, kami memohon agar kerajaan dapat menaikkan elaun sara hidup (ESH) kepada RM500 sekali gus meringankan beban yang didepani nelayan.
“Sebelum ini, nelayan sungai dan laut masing-masing menerima elaun bulanan sebanyak RM250 dan RM300, namun jumlah itu tidak mencukupi untuk menampung pengeluaran kos seperti enjin bot dan pukat,” katanya di sini petang semalam.- KOSMO! ONLINE


Cuaca cerah hampir di seluruh negara hingga petang ini
Oleh MUHAMMAD NAJIEB AHMAD FUAD

5 Februari 2023, 1:53 pm
PETALING JAYA – Jabatan Meteorologi Malaysia (MetMalaysia) meramalkan cuaca baik dan cerah hampir di seluruh negara hingga pukul 5 petang ini.
Bagaimanapun, MetMalaysia menerusi laman sesawangnya berkata, hanya tiga daerah di Pahang diramal berdepan dengan ribut petir, hujan lebat dan angin kencang hingga petang ini.
“Tiga daerah diramal berlaku ribut petir, hujan lebat dan angin kencang adalah di Kuantan, Pekan dan Rompin,” kata kenyataan itu. – KOSMO! ONLINE


Lari ketika serbuan polis, 2 lemas terjun sungai
Oleh TUAN NURHIDAYAH TUAN AB.GHANI

5 Februari 2023, 12:27 pm
SUNGAI BULOH – Seorang lelaki ditemui meninggal dunia manakala rakannya masih hilang selepas bertindak terjun ke dalam sungai ketika polis membuat serbuan sekitar Jalan Muara 20, Taman Muara Esbee, di sini, Jumaat lalu.
Pengarah Bomba dan Penyelamat Malaysia (JBPM) Selangor, Datuk Norazam Khamis berkata, pihaknya menerima panggilan berhubung insiden itu sekitar pukul 8.43 malam.
Katanya, seramai 15 kekuatan anggota termasuk Pasukan Penyelamat Di Air (PPDA) bersama jentera dari Balai Bomba dan Penyelamat (BBP) Kuala Selangor telah dikejarkan ke lokasi kejadian.
“Menurut laporan awal, dua lelaki tempatan yang berusia 24 dan 31 tahun telah terjun ke dalam sungai ketika serbuan pihak polis.
“Mangsa, Muhammad Zilfazli Mohd Ali, 31, ditemui terapung oleh nelayan hari ini pada pukul 7.52 pagi, kira-kira satu kilometer dari Pos Kawalan Bomba (PKB). Mayat telah diserahkan kepada pihak polis untuk tindakan selanjutnya,” katanya dalam kenyataan hari ini.
Sementara itu, gerakan mencari masih diteruskan oleh pihak bomba terhadap seorang lagi rakan mangsa yang dipercayai lemas. -KOSMO! ONLINE.


Jumpa Ira? Tak mungkin terjadi – Puteri Sarah
5 Februari 2023, 12:05 pm
PETALING JAYA – Pelakon Puteri Sarah berasa lucu dan hanya mampu ketawa selepas membaca sebuah laporan blog yang mendakwa dia akan bersemuka dengan madunya, Ira Kazar.
Puteri Sarah, 36, menerusi Insta Story memuat naik tangkap layar perkongsian blog tersebut selepas ramai peminat memaklumkan perkara tersebut kepadanya.
“Ramai beritahu Sarah ni. Adoi, kelakar. Tak mungkin terjadi.
“Lagi pula saya masih di Mekah. Tenang netizen. Kreatif betul cerita,” tulisnya.
Artikel berkenaan menulis, pelakon Melastik Ke Hatimu itu bersedia bertemu dengan Ira dengan tajuk utama berbunyi: “Puteri Sarah jumpa Ira Kazar. Jangan lupa buat siaran langsung Sol (Syamsul) – Netizen.”
Sementara itu, Puteri Sarah yang berangkat menunaikan ibadah umrah sejak 26 Januari lalu berkata, dia tidak akan berhenti berjuang mendapatkan haknya.

“Akan berjuang untuk hak saya sampai dapat keadilan. Nanti ada orang ingat saya balik Malaysia, saya tarik balik semua saman,” katanya menjawab komen seorang peminat dalam hantaran Instagramnya.
Pelakon itu sebelum ini memaklumkan dia mahu mengerjakan ibadah umrah dengan tenang selepas selesai memfailkan perceraian terhadap suaminya, Syamsul Yusof di Mahkamah Syariah Wilayah Persekutuan pada 16 Januari lalu.
Kemelut rumah tangga pasangan itu berada di kemuncak selepas Sarah nekad memfailkan cerai sejurus Syamsul mengesahkan sudah mengahwini isteri keduanya, Ira Kazar di Thailand pada 6 Januari lalu. – KOSMO! ONLINE


Tabiat pelik isteri Harris Annuar ‘gian’ bau simen
Oleh HANISAH SELAMAT

5 Februari 2023, 1:20 pm
PETALING JAYA – Pelakon Harris Annuar yang bakal bergelar bapa mendedahkan isterinya Asha Merican kini mempunyai tabiat pelik apabila gemar menghidu bau simen pada dinding.
Katanya, insan kesayangan yang sedang hamil anak sulung mereka itu menyatakan aroma simen dapat mengelakkan rasa loya akibat alahan atau ‘mabuk’.
Kata bintang drama Lelaki Kiriman Tuhan itu, setiap petang dia akan menemani Asha turun ke bahagian dinding tangga keselamatan di kediaman mereka yang dilepa dengan simen.
“Dilema seorang ibu, inilah rutin saya setiap petang bawa dia ke kawasan tangga kecemasan,” katanya menerusi hantaran dalam Instagram.
Dalam perkongsian tersebut, Harris, 30, turut memaparkan gelagat isterinya yang juga seorang pelakon dan model sedang menghidu dinding.
Malah aktor merangkap hos itu turut mengusik Asha yang dilihat secara curi-curi meneruskan tabiat mencium aroma simen dalam perjalanan keluar dari tempat itu.

Menerusi hantaran sama, Harris sempat bertanya kepada pengikut laman sosialnya andai ada dalam kalangan mereka pernah berdepan situasi mengidam yang pelik seperti itu.
Ada yang memaklumkan isteri mereka mengidam bau tar yang baru diturap dan petrol, manakala seorang netizen lain pula mengusik anak pasangan terbabit nanti bakal bergelar kontraktor kelas A.
Rakan selebriti turut meninggalkan komen termasuk Yasmin Hani, Sweet Qismina dan Elly Ariffin yang mengatakan Asha kelihatan comel dalam video tersebut biarpun punya keinginan aneh.
Difahamkan, kandungan bakal ibu berusia 25 tahun itu memasuki trimester ketiga.
Terdahulu, Harris yang menyimpan kemas rahsia percintaan dengan Asha selama empat tahun memilih 11 Jun 2022 sebagai tarikh hari bahagia mereka. – KOSMO! ONLINE


Dua lelaki ditahan kes pergaduhan depan Pasar Bentong
Oleh ABDUL RASHID ABDUL RAHMAN

5 Februari 2023, 11:21 am
BENTONG – Polis menahan dua lelaki yang dipercayai terlibat memukul seorang remaja dalam kejadian pergaduhan di hadapan Pasar Bentong pada 23 Januari lalu.
Ketua Polis Daerah Bentong, Superintendan Zaiham Mohd. Kahar berkata, suspek yang berusia 21 dan 22 tahun ditahan pada pukul 3.45 petang pada 25 Januari lalu selepas mangsa membuat laporan polis pada hari kejadian.
“Berdasarkan siasatan, mangsa yang berusia 18 tahun merupakan seorang pelajar di sebuah kolej swasta di Kuala Lumpur memaklumkan dia dan abangnya telah dipukul oleh sekumpulan lelaki yang tidak dikenali di hadapan Pasar Bentong,”katanya di sini hari ini.
Semalam tular dalam media sosial di laman Facebook milik ‘Aung Phyo Thu’ kes pergaduhan di Bentong yang dilaporkan berlaku pada pukul 3 pagi di hadapan Pasar Bentong.
Menurut Zaiham kes itu disiasat mengikut Seksyen 147 Kanun Keseksaan yang jika sabit kesalahan boleh dihukum penjara dua tahun atau denda atau kedua-duanya sekali.-KOSMO! ONLINE


Fahmi gesa SKMM ambil tindakan terhadap Sam MY
Oleh KOSMO

5 Februari 2023, 1:58 pm
PETALING JAYA – Menteri Komunikasi dan Digital Fahmi Fadzil menggesa Komunikasi dan Multimedia Malaysia (SKMM) dan Polis Diraja Malaysia (PDRM) agar menyiasat segera hantaran Facebook Sam MY kerana dikatakan memfitnah Perdana Menteri, Datuk Seri Anwar Ibrahim.
Menurut Fahmi, hantaran yang dibuat individu itu adalah satu fitnah jahat dan sangkaan buruk terhadap Perdana Menteri.
Komen yang ditinggalkan oleh Sam MY pada hantaran tersebut.
“Pemfitnah ini telah menggunakan gambar lama yang mana kenalan saya iaitu Abd Rahman Yusof (individu di kanan gambar) telah meninggal dunia pada 8 Jun 2021.
“Gambar itu adalah fitnah. Oleh itu, saya telah mohon SKMM, PDRM siasat segera,” jelasnya hari ini.
Terdahulu, pemilik akaun Sam MY memuat naik gambar Anwar dan beberapa individu lain sedang menikmati hidangan makanan di laman Facebooknya.
Menerusi hantaran tersebut, Sam MY mempertikaikan cara mereka berbelanja.

Jelasnya, rakyat Marhaen disuruh makan menu Rahmah kononnya berjimat cermat dan bijak berbelanja tetapi mereka berminyak bibir makan daging unta. – KOSMO! ONLINE.


‘Menggeletar jumpa orang, ada ‘momok’ dalam kepala’
Oleh MOHD. HAIKAL ISA

5 Februari 2023, 12:40 pm
PETALING JAYA – Terbuka berkongsi tentang masalah kesihatan mental yang dihadapinya sejak beberapa tahun lalu, pelakon Remy Ishak mengakui kian takut bertemu orang ramai disebabkan penyakit tersebut.
Remy atau nama sebenarnya, Mohammad Zalimei Ishak memberitahu, dia sendiri tidak pasti tentang masalah mental yang dihadapinya.
“Saya perasan benda ini berlaku lepas dapat vaksin Covid-19. Saya tak tahulah sama ada sebab vaksin atau perkara lain tapi kesihatan mental saya semakin memburuk ketika pandemik Covid-19.
“Bukan saya nak salahkan vaksin tapi kesannya terhadap orang kan berbeza-beza. Dulu lagilah waktu orang dah tak pakai pelitup muka sangat, saya sampai takut nak keluar rumah. Takut nak berhadapan dengan orang luar.
“Takut kalau jumpa orang tak tahu nak respons bagaimana dan tak tahu apa nak dibicarakan. Sampai kadang-kadang, tengah bersenam di gimnasium, ‘benda’ itu datang, saya tak boleh bernafas. Jadi panik dan terus rasa nak balik rumah, kurung diri di dalam bilik,” katanya kepada Kosmo! Online.
Pelakon filem Harum Malam itu berkata lagi, dia cuba untuk mengawal masalah tersebut dan dari hari ke hari sehingga sekarang, keadaan semakin bertambah baik namun masih berdepan perkara sama.

“Saya sedar masalah berkaitan mental ini memang tak boleh simpan sendiri. Kita kena bercakap dengan orang dan lagi bagus, pihak profesional. Kita kena lawan ‘momok’ dalam kepala.
“Lagi kita menyendiri, lagi ‘benda’ itu akan kacau. Jadi, untuk tahun ini, saya nak tumpu perhatian jaga kesihatan mental. Saya tak nak benda ini mengganggu hubungan saya dengan orang sekeliling dan kerjaya sebagai pelakon.
“Saya sibukkan diri buat aktiviti dengan kawan-kawan. Pergi jogging, beriadah dan berehat bila perlu. Itu semua terapi. Saya percaya bukan saya seorang yang ada masalah begini.
“Ramai di luar sana sedang berdapan masalah sama dan runsing bagaimana nak mengatasinya. Semoga kita semua ditunjukkan jalan keluar daripada ‘sakit’ ini,” katanya.
Terdahulu pada 2019, Remy yang juga suami kepada usahawan, Ezza Yusof mengaku mempunyai masalah depresi sehingga menyebabkan dirinya enggan keluar rumah.
Disebabkan perihal terbabit, Remy, 41, menyuarakan hasrat untuk bertemu pakar psikiatri dan turut mengakui mula mengambil beberapa jenis ubat yang digunakan untuk menenangkan diri. – KOSMO! ONLINE


Manchester City yakin hadapi Spurs tanpa Cancelo
Oleh KOSMO!

5 Februari 2023, 11:22 am
LONDON – Pengendali Manchester City, Pep Guardiola masih menaruh keyakinan pasukannya mampu mengatasi ketiadaan Joao Cancelo selepas bintang dari Portugal itu melengkapkan perpindahan mengejut ke Bayern Munich secara pinjaman.
Sebelum ini, Cancelo menyerlahkan keupayaan apabila sering jadi taruhan di barisan belakang, namun sejak kembali daripada kempen Piala Dunia, Guardiola seakan lebih cenderung mempertaruhkan Kyle Walker, Nathan Ake, John Stones dan pemain muda, Rico Lewis.
Bagaimanapun, menjelang pertemuan dengan Tottenham awal pagi esok, The Citizens bakal hilang khidmat Stones yang alami hamstring dan memaksanya berehat selama tiga minggu.
Mengulas situasi ketika ini, Guardiola kekal positif dan tidak berasa bimbang dengan keadaan semasa termasuk Cancelo.
“Pertama sekali, saya ucapkan selamat maju jaya kepada Cancelo di Bayern dan musim depan saya sendiri pun belum tahu apa akan berlaku. Selepas Piala Dunia, kami mengharungi pramusim dan memutuskan untuk bermain dengan corak berbeza.
“Saya cukup suka untuk melihat keadaan sekarang kerana sudah berikan minit permainan kepada pemain lain. Dia (Cancelo) perlukan minit permainan untuk berasa gembira dan sebab itu kami putuskan untuk biarkan dia ke Bayern Munich.

“Dia mahu bermain dalam setiap perlawanan dan berharap dia mampu melakukannya di sana. Jika Bayern Munich mahukannya, ia adalah disebabkan dia adalah pemain yang hebat.
“Saya tidak katakan sesuatu yang buruk, semua orang tahu tentang etika kerja, kesungguhan dan kemahirannya,” katanya.
Ahli Lembaga Pengarah Bayern Munich, Hasan Salihamidzic turut mengesahkan perjanjian kedua-dua kelab turut memasukkan klausa perpindahan secara tetap dengan nilai €70 juta (RM322.8 juta).
Cancelo sudah pun mendapatkan debut bersama Bayern Munich ketika menewaskan Mainz 4-0 dalam aksi Piala Jerman, awal pagi Khamis lalu malah turut menyumbangkan satu bantuan jaringan ketika The Bavarians membuka jaringan pada minit ke-17. – AGENSI


Lagi kes ‘cop’ parkir, siap tulis nota tanda marah
Oleh KOSMO!

6 Februari 2023, 9:00 pm
PETALING JAYA – Seorang pengguna Facebook berkongsi gambar sekeping nota ditinggalkan seorang individu yang meluahkan rasa marahnya apabila ruang parkir keretanya diambil orang lain.
Situasi itu dikatakan berlaku di kawasan perumahan flat di Cheras apabila individu tersebut berang setelah mendapat tahu kerusi yang diletakkan di salah satu kotak parkir telah diubah oleh individu lain.
Menurut individu itu, kotak parkir berkenaan merupakan miliknya disebabkan dia telah meletakkan tanda (kerusi) agar ruang tersebut tidak diguna oleh penghuni flat yang lain.
“Ini parkir orang. Kalau dah letak tanda kerusi, maknanya parkir itu ada orang punya.
“Suka-suka hati ambil parkir aku, pandai pula letak kerusi dalam rumah aku, cerdik ke bengap ni, kau tak belajar beradap kah?,” soal individu tersebut menerusi nota yang ditinggalkan.
Tinjauan Kosmo! di ruangan komen pula, rata-rata orang ramai mendesak agar pihak berkuasa tempatan (PBT) lebih tegas mengawal situasi ‘cop’ parkir seperti ini kerana budaya tersebut menyusahkan ramai penghuni yang lain.

“Pihak PBT perlu pantau, buat rondaan kawasan-kawasan flat, mana letak kon, botol air, kerusi, angkat sahaja dan buang, kalau nak cop, bayar kotak parkir secara bulanan atau tahunan, tak ada siapa nak marah,” kata @sheronazuki14.
“Pihak berkuasa perlu cari solusi untuk tambah kawasan parkir terutama kawasan flat, terhad sangat, kadang terpaksa parkir tepi jalan yang tinggi risiko untuk kena curi, pecah kereta,” cadang Azizi. – KOSMO! ONLINE


25 rumah dilanda banjir kilat, tebing Sungai Kob pecah
Oleh NORLIDA AKMAR IDROS

6 Februari 2023, 9:30 pm
KULIM – Kira-kira 25 buah rumah di Kampung Padang Limau di sini dilanda banjir kilat akibat limpahan Sungai Kob pada petang ini.
Kawasan rumah mula dinaiki air kira-kira pukul 4 petang selepas hujan lebat selama dua jam selain tebing sungai pecah.
Sekretariat Jawatankuasa Pengurusan Bencana Daerah Kulim, Kapten (PA) Amirul Aliff Ahmad berkata, banjir dilaporkan sedalam kira-kira satu meter dan paras air didapati semakin naik.
“Hasil pemantauan juga mendapati Sungai Padang Limau melebihi paras bahaya dengan arus deras,” katanya di sini hari ini.
Kata beliau, sebuah pusat pemindahan sementara (PPS) di Sekolah Menengah Agama Madrasah Ihsaniah Jangkang dibuka untuk menempatkan penduduk terjejas.
“Mangsa kini dalam proses dipindahkan ke PPS,” ujarnya. – KOSMO! ONLINE


Tambah dua lorong lori, 75 lorong motosikal di Tambak Johor
Oleh KHAIRUL MOHD. ALI

6 Februari 2023, 9:08 pm
JOHOR BAHRU – Kerajaan telah mengambil beberapa langkah penyelesaian jangka masa pendek untuk mengatasi kesesakan di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) di sini.
Timbalan Menteri Kewangan I, Datuk Seri Ahmad Maslan berkata, langkah yang telah diambil termasuklah dengan menambah laluan lori tanpa muatan kepada dua lorong berbanding hanya satu lorong sebelum ini.
Menurut beliau, selain itu, kerajaan juga akan menambah mesin pengimbas bagi laluan pejalan kaki daripada satu mesin kepada tiga mesin bermula Jun tahun ini.
“Kunjungan saya hari ini berkaitan dengan teguran Perdana Menteri, Datuk Seri Anwar Ibrahim yang mahu tindakan diambil untuk mengatasi kesesakan di CIQ BSI ini.
“Oleh itu, beberapa langkah penyelesaian jangka masa pendek telah dibuat termasuklah menambah lorong lori tanpa muatan dan penambahan mesin pengimbas melibatkan kos berjumlah RM1 juta,” katanya.
Beliau berkata demikian dalam sidang akhbar yang diadakan selepas melakukan lawatan kerja di CIQ BSI, di sini hari ini. Turut hadir, Pengerusi Jawatankuasa Kerja Raya, Pengangkutan dan Infrastruktur Johor Mohamad Fazli Mohamad Salleh.

Sementara itu, Ahmad yang juga Ahli Parlimen Pontian turut memberitahu, pihaknya akan mengkaji permintaan kerajaan negeri untuk menambah lorong motosikal sedia ada daripada 50 lorong kepada 75 lorong.
“Permohonan ini dilihat wajar dan mampu dilaksana tanpa melibatkan kos perbelanjaan besar, kerana ia tidak membabitkan pembinaan struktur bangunan baharu sebaliknya hanya ubahsuai kaunter Jabatan Imigresen sedia ada.
“Untuk tujuan tersebut, kita jangka ia akan menelan kos sebanyak RM2.57 juta untuk dilaksana, tetapi ini masih di peringkat perbincangan, belum diputuskan lagi,” ujarnya. – KOSMO! ONLINE


Warga emas maut rempuh pagar tabika kemas
Oleh NOR AINNA HAMZAH

6 Februari 2023, 11:51 pm
REMBAU – Seorang warga emas maut selepas kenderaan yang dipandunya terbabas dalam nahas di Kilometer 1, Jalan Chengkau Ulu, di sini, malam tadi.
Dalam kejadian kira-kira pukul 8.50 malam itu, mangsa, Mansal Bakar, 73, disahkan meninggal dunia oleh pasukan paramedik yang tiba di lokasi kejadian.
Menurut Ketua Polis Daerah Rembau, Deputi Superintendan Hazri Mohamad, siasatan awal mendapati mangsa yang memandu kereta jenis Proton Iswara memandu dari arah Kampung Chengkau Ulu menghala ke Tampin.
“Sebaik sampai di tempat kejadian, tiba-tiba mangsa telah hilang kawalan lalu terbabas merempuh masuk pagar Tabika Kemas Kampung Chengkau Ulu dan melanggar tiang bangunan tabika.
“Akibat perlanggaran tersebut, mangsa disahkan meninggal dunia di tempat kejadian,” katanya hari ini. – KOSMO! ONLINE


Dunia tampil hulur bantuan kepada Turkiye, Syria
Oleh KOSMO

6 Februari 2023, 9:25 pm
ANKARA – Negara-negara dari seluruh dunia menawarkan bantuan kepada Turkiye dan Syria untuk turut sama terlibat dalam misi mencari dan menyelamat mangsa-mangsa tragedi gempa bumi kuat yang meragut lebih 1,200 nyawa setakat ini.
Antara yang sedang menghantar bantuan adalah Kesatuan Eropah yang mengerahkan beberapa pasukan penyelamat ke Turkiye.
“Pasukan-pasukan dari Belanda dan Romania sedang dalam perjalanan ke sana (Turkiye),” kata Komisioner Pengurusan Krisis EU, Janez Lenarcic menerusi laman Twitter.
Presiden Perancis, Emmanuel Macron pula berkata, Paris sedia memberikan bantuan kecemasan kepada Turkiye dan Syria untuk meringankan usaha menyelamat.
“Kami berdiri teguh bersama semua keluarga yang terlibat,” ciapnya menerusi Twitter.
Tidak ketinggalan adalah Russia dengan Presiden Vladimir Putin menghantar pesanan kepada Presiden Syria, Bashar al-Assad dan rakan sejawatnya dari Turkiye, Recep Tayyip Erdogan.

“Kami berharap semua mangsa yang cedera segera sembuh. Russia bersedia untuk menyediakan bantuan yang diperlukan untuk mengatasi impak daripada bencana alam ini,” kata Putin.
Selain itu, antara negara lain yang menawarkan bantuan termasuk Britain, Ukraine, Sepanyol, Iran, Poland, Republik Czech, Malaysia dan Switzerland. – AFP


Tiga ADUN Warisan umum keluar parti
Oleh IVAN AMIRUL

6 Februari 2023, 9:39 pm
KOTA KINABALU – Tiga Ahli Dewan Undangan Negeri (ADUN) Parti Warisan (Warisan), hari ini, mengumumkan keluar parti.
Semua ADUN adalah Mohammad Mohamarin (ADUN Banggi), Chong Chen Bin (Tanjong Kapor) dan Norazlina Arif (Kunak).
Ketiga-tiga pemimpin berkenaan menjadi ADUN Bebas yang menyokong kerajaan negeri pimpinan Ketua Menteri, Datuk Seri Hajiji Noor.
Menerusi satu kenyataan bersama ketiga-tiga mereka mengambil keputusan itu dengan harapan agar dapat meneruskan khidmat yang baik kepada masyarakat yang diwakili di kawasan masing-masing.
“Selepas memperhalusi pelbagai aspek dari segenap sudut pertimbangan termasuklah selepas mengambil kira hala tuju gabungan parti dan pandangan akar umbi di kawasan yang kami wakili, maka kami dengan ini mengisytiharkan keluar Parti Warisan.
“Dengan ini, kami memilih berkhidmat sebagai ADUN Bebas serta menyatakan sokongan kepada kerajaan negeri Sabah di bawah pimpinan Datuk Seri Hajiji Noor selaku Ketua Menteri Sabah dengan harapan agar kami dapat meneruskan khidmat baik kepada masyarakat yang kami wakili,” kata mereka dalam kenyataan media hari ini.

Menerusi kenyataan sama, ketiga-tiga mereka mengucapkan jutaan terima kasih dan memohon kemaafan kepada Presiden Warisan, Datuk Seri Mohd Shafie Apdal, rakan serta penyokong parti berkenaan.
Sementara itu, semua ADUN terbabit turut memaklumkan untuk melepaskan semua jawatan dalam parti sama ada di peringkat bahagian atau di peringkat Ahli Majlis Tertinggi (AMT).
“Kami berpandangan bahawa sudah tiba masanya polemik politik dan juga sebarang tindakan untuk mewujudkan ketidakstabilan kepada kerajaan perlu dihentikan kerana ia memberi kesan kepada usaha membangunkan negeri dan rakyat.
“Kami akan bekerja bersama ketua menteri dan kerajaan negeri untuk meneruskan momentum positif pembangunan negeri dan peningkatan hasil negeri melalui hala tuju Sabah Maju Jaya (SMJ),” katanya. – KOSMO! ONLINE


Gempa bumi Turkiye: Lebih 2,300 terkorban
Oleh KOSMO

6 Februari 2023, 11:06 pm
ANKARA – Angka kematian dalam kejadian gempa bumi di Turkiye meningkat kepada 1,498 selain sekurang-kurangnya 810 orang turut terbunuh di Syria.
Ia menjadikan jumlah korban keseluruhan setakat ini sebanyak lebih 2,300.
Gempa bumi berukuran 7.8 pada skala Richter itu menggegarkan Turkiye pukul 4.17 pagi (waktu tempatan) pada kedalaman sekitar 17.9 kilometer (km).
Koresponden AFP di utara Syria berkata, penduduk yang ketakutan berlari keluar dari kediaman mereka selepas gempa bumi itu berlaku di bandar Gaziantep, Turkiye, yang terletak kira-kira 40 km dari sempadan Syria.
Setakat ini, gempa tersebut telah membunuh sekurang-kurangnya 430 orang dan menyebabkan sekurang-kurangnya 1,315 lagi cedera di bahagian-bahagian yang dikawal kerajaan termasuk wilayah Aleppo, Hama, Latakia dan Tartus, kata Kementerian Kesihatan.
Sementara itu, di bahagian-bahagian barat laut negara itu, sekurang-kurangya 380 orang terbunuh dan lebih 1,000 cedera, kata kumpulan penyelamat The White Helmets.

Angka kematian meningkat ekoran beratus-ratus keluarga masih terperangkap, kata kumpulan tersebut yang beroperasi di kawasan-kawasan dikuasai puak pemisah.
“Usaha menyelamat di barat laut Syria mengalami kesukaran kerana peralatan berat diperlukan,” tambahnya.
Kumpulan itu berkata, lebih 133 bangunan telah runtuh sepenuhnya manakala 272 lagi separa runtuh selain ribuan musnah.
Pasukan penyelamat bertungkus-lumus mencari mangsa terselamat di sebalik runtuhan bangunan di bawah hujan musim sejuk yang mencurah-curah. – AFP


Solat hajat, jenazah ghaib untuk mangsa gempa Turki dan Syria
Oleh MOHD. HUSNI MOHD. NOOR

6 Februari 2023, 10:15 pm
PUTRJAYA – Jabatan Agama Islam Wilayah Persekutuan (Jawi) menyarankan agar masjid dan surau di Wilayah Persekutuan melaksanakan solat hajat dan solat jenazah ghaib bagi mendoakan keampunan bagi mangsa gempa bumi di Turkiye dan Syria.
Pengarahnya, Datuk Mohd Ajib Ismail berkata, saranan solat hajat itu turut dititahkan Yang di-Pertuan Agong, Sultan Abdullah Ri’ayatuddin Al-Mustafa Billah Shah.
Beliau berkata, solat hajat dan jenazah ghaib itu boleh dimulakan bermula malam ini serta waktu yang sesuai pada malam berikutnya.
“Kami merakamkan ucapan takziah buat seluruh ahli keluarga serta mendoakan kemudahan dan kelancaran bagi urusan mencari dan menyelamat yang dilaksanakan oleh pasukan berkaitan,” katanya menerusi kenyataan akhbar hari ini.
Agensi media antarabangsa melaporkan korban tragedi gempa bumi di Turkiye dan Syria kini mencecah lebih 1,400 orang. – KOSMO! ONLINE


Dua anjing unit K9 bomba dihantar ke Turkiye esok
Oleh AMREE AHMAD

6 Februari 2023, 11:27 pm
SEPANG – Sebanyak dua ekor anjing terlatih dari Unit K9 Jabatan Bomba dan Penyelamat Malaysia (JBPM) akan dihantar ke Turkiye esok bagi membantu misi menyelamat mangsa gempa bumi di negara berkenaan.
Haiwan tersebut akan menyertai Pasukan Mencari dan Menyelamat Khas Malaysia (SMART) yang mula dihantar ke Turkiye pada lewat malam ini untuk tinjauan penilaian situasi.
Menurut Komander Pasukan Smart, Penguasa Kanan Bomba, Mohd. Khairul Jamil berkata, secara keseluruhannya sebanyak empat ekor anjing kemungkinan akan terlibat dalam misi menyelamat di negara tersebut selain membawa peralatan.
“Setakat ini, pihak SMART akan mendengar taklimat sejurus tiba di Gazientep iaitu lokasi paling hampir dengan pusat gegaran bencana tersebut,” katanya kepada pemberita di sini tadi.
Terdahulu, beliau bersama-sama 74 anggota SMART tiba di terminal Lapangan Terbang Antarabangsa Kuala Lumpur (KLIA) di sini sebelum berlepas pukul 12 tengah malam ini. – KOSMO! ONLINE


Fahmi simpati kepada keluarga mangsa gempa bumi
Oleh ZULKIFLI MANZOR

6 Februari 2023, 8:54 pm
PETALING JAYA – Menteri Komunikasi dan Digital (KKD), Fahmi Fadzil mengucapkan takziah kepada keluarga mangsa gempa bumi di Turkiye dan Syria.
Beliau dalam satu kenyataan di Facebook menyatakan rasa simpati terhadap keluarga mangsa terlibat.
“Saya turut mendoakan anggota Pasukan Mencari dan Menyelamat Khas Malaysia (SMART) yang akan berlepas malam ini bagi membantu usaha mencari dan menyelamat mangsa gempa bumi,” katanya.
Media hari ini melaporkan gempa bumi melanda Turkiye dan Syria mengorbankan banyak nyawa dan gegaran dapat dirasai sejauh pulau Cyprus dan Mesir. – KOSMO! ONLINE


Ikan pari terbesar dunia dilekatkan tag bagi pantau pergerakan
Oleh KOSMO

6 Februari 2023, 7:30 pm
MAPUTO  – Sebanyak 11 ekor ikan pari paling besar dan jarang dilihat daripada spesies smalleye atau Megatrygon microps dilekatkan dengan tag akustik bagi memantau pergerakannya di Mozambique baru-baru ini.
Menurut laman Forbes kelmarin, penyelidik  Yayasan Megafauna Marin (MMF) percaya bahawa pari spesies itu diancam penggunaan jaring insang dan pukat.
Selepas berminggu-minggu melakukan tinjauan di luar Kepulauan Bazaruto, seorang penyelam National Geographic Explorer, Andrea Marshall akhirnya ternampak seekor pari tersebut di kawasan air cetek baru-baru ini.
Wanita itu menyentuh hidupan laut tersebut yang memiliki panjang 1.82 meter dan mengambil sampel kulitnya.
Ikan pari itu kekal tenang sepanjang prosedur tersebut. Haiwan marin itu mempunyai sengatan dan nyawa Andrea boleh terancam sekiranya dia tersilap langkah.
Data awal menunjukkan ikan pari itu boleh menyelam pada kedalaman lebih 198 meter dan berenang sejauh ratusan kilometer dalam sehari.

Penyelidik-penyelidik  berharap penandaan ikan pari tersebut akan memberikan jawapan bagaimana ia boleh mengembara sejauh itu. – Agensi


Saya yakin Nurul Izzah tidak akan salah guna kuasa – Anwar
Oleh KOSMO!

6 Februari 2023, 8:49 pm
PETALING JAYA –  PETALING JAYA – Datuk Seri Anwar Ibrahim yakin bahawa anaknya, Nurul Izzah tidak mungkin menyalahgunakan kedudukannya sebagai Penasihat Kanan Ekonomi dan Kewangan kepada Perdana Menteri.
Ahli Parlimen Tambun itu menjelaskan, pelantikan Nurul Izzah tersebut adalah kerana kepakaran dimilikinya dan kedudukannya dalam jawatan itu untuk mengkritik serta meneruskan agenda tadbir urus yang baik.
“Tidak ada kemungkinan (Nurul Izzah) menggunakan kedudukan itu untuk mengumpul kekayaan dan mempengaruhi keputusan mengenai tender, kontrak atau projek,” katanya pada sidang akhbar di Pejabat PKR di sini hari ini.
Beliau berkata demikian selepas diminta mengulas berhubung kontroversi yang mengaitkan pelantikan Nurul Izzah yang juga bekas Ahli Parlimen Permatang Pauh dengan amalan nepotisme.
Tegas Anwar lagi, anak sulungnya itu juga tidak menerima sebarang elaun walaupun dilantik menjawat jawatan terbabit.
Sebelum ini, media mengesahkan Nurul Izzah telah dilantik sebagai Penasihat Kanan Ekonomi dan Kewangan Perdana Menteri dan telah memulakan perkhidmatnya sejak 3 Januari lalu. – KOSMO! ONLINE


Gempa kedua gegar Turkiye, Syria korban meningkat lebih 1,200
Oleh KOSMO!

6 Februari 2023, 8:02 pm
ANKARA – Gempa bumi kuat kedua menggegarkan Turkiye dan Syria hari ini, kurang 12 jam selepas gempa pertama berlaku.
Turkiye melaporkan gempa kedua berlaku di tenggara negara itu, manakala media pemerintah di Syria menyatakan bahawa Damsyik terjejas akibat gempa terbaharu itu, namun belum ada butiran terperinci mengenainya.
Pusat Seismologi Mediterranean Eropah (EMSC) berkata, data awal menunjukkan gempa kuat itu berukuran 7.7 pada skala Richter dan berlaku 67 kilometer ke utara-timur Kahramanmaraş di Turkiye pada kedalaman 2 kilometer.
Pihak Berkuasa Pengurusan Kecemasan dan Bencana Turkiye menyebut, gegaran itu lebih kecil daripada gempa pertama bermagnitud 7.8 dan lebih dalam.
Dalam pada itu, angka korban keseluruhan rasmi akibat gempa pertama di Turkiye dan Syria meningkat kepada lebih 1,200 orang dengan Presiden Recep Tayyib Erdogan menyifatkannya sebagai bencana alam terbesar menimpa Turkiye sejak tahun 1929.
Beliau berkata, seramai 912 orang terkorban di Turkiye sahaja, manakala 5,383 yang lain cedera. – Agensi


Polis akan rampas satu-satunya Lamborghini Aventador V2 di Thailand
Oleh KOSMO

6 Februari 2023, 8:00 pm
BANGKOK – Biro Siasatan Jenayah Siber (CCIB) menyerbu sebuah gudang di kawasan Krungthep Kreetha, Bangkok hari ini, lapor portal berita The Nation Thailand.
Gudang  itu dimiliki oleh ahli perniagaan, Chaiwat  Kajonboonthavorn yang berusia 38 tahun. Dia merupakan salah seorang daripada empat suspek yang dikaitkan dengan laman web perjudian online, Macao 888.
Chaiwat ialah anak sulung daripada empat adik-beradik. Namanya disebut oleh pelakon,  Arisara Thongborisut baru-baru ini sebagai menjalankan laman web perjudian online.
Ketua CCIB, Leftenan Jeneral Worawat Watnakornbancha berkata, pegawainya menemui beberapa kereta mewah dan lumba di gudang itu termasuk sebuah Lamborghini Aventador edisi terhad.
Terdapat hanya 50 kereta sedemikian di dunia dan ia adalah satu-satunya terdapat di Thailand.
Kenderaan itu berharga sekitar 44 juta baht (RM5.5 juta) tidak termasuk kit ubah suai berharga 3 juta baht (RM381,541).

Menurut portal berita Thaiger, polis akan merampas kereta Lamborghini itu dan percaya bahawa Chaiwat sudah melarikan diri ke Hong Kong. – Agensi


Jangan guna alasan agama, kaum untuk tutup rasuah – Anwar
Oleh KOSMO!

6 Februari 2023, 7:16 pm
PETALING JAYA – Perdana Menteri, Datuk Seri Anwar Ibrahim menyeru agar semua pemimpin parti politik supaya tidak menggunakan alasan agama dan kaum untuk mempertikai alasan membanteras rasuah.
Ini kerana kata beliau, alasan tersebut telah digunakan oleh sesetengah parti politik untuk mempertahankan kegiatan rasuah dan penyalahgunaan kuasa.
“Apatah lagi agama Islam yang tegas menolak penyalahgunaan kuasa dan fasad dalam sistem yang mempunyai rasuah yang bermaharaja lela di negara kita.
“Ini gesaan saya dan ini memerlukan kerjasama semua pihak, beri peluang kepada badan-badan penguatkuasaan bertindak dengan tegas. Kalau bersih tiada rasuah jangan takut,” katanya pada sidang akhbar di Pejabat PKR di sini sebentar tadi.
Sementara itu, mengulas mengenai pembekuan akaun Parti Pribumi Bersatu Malaysia (Bersatu) beliau berkata, perkara tersebut bukan benda baharu dan UMNO telah lalui sebelum ini.
“Soal pembekuan akaun parti politik bukan benda baharu, semasa akaun parti UMNO dibeku Tan Sri Muhyiddin memberi sokongan yang kuat mempertahankan tugas dan profesionalisme SPRM.

“Sekarang pembekuan itu dilakukan terhadap akaun Bersatu, kerana jumlahlah adalah besar dan dikaitkan juga dengan beberapa keputusan kerajaan di bawah pimpinan beliau (Muhyiddin).
Sepatutnya kata beliau, Bersatu perlu bersedia dan tidak menganggu badan penguatkuasaan sama ada Polis Diraja Malaysia (PDRM), Lembaga Hasil Dalam Negeri (LHDN) dan Suruhanjaya Pencegahan Rasuah Malaysia (SPRM).
“Jika ada pendakwaan, biar badan kehakiman bertindak bebas,” tegasnya.
Terdahulu, Bersatu telah menghantar surat kepada SPRM bagi membatalkan pembekuan akuan parti itu.
Menurut Muhyiddin, pembatalan pembekuan akaun parti penting walaupun dinyatakan akaun dibekukan untuk tempoh tiga bulan. – KOSMO! ONLINE


Gempa bumi 7.8 magnitud gegar Turkiye dan Syria, lebih 600 maut
Oleh Abdul Rahman Razali

6 Februari 2023, 7:13 pm
Gempa bumi 7.8 magnitud gegar Turkiye dan Syria, lebih 600 maut | 15 MINIT MMTV 6 FEBRUARI 2023.


Gempa bumi kedua landa Turkiye
Oleh KOSMO!

6 Februari 2023, 8:13 pm
ANKARA – Satu lagi gempa bumi kuat dilaporkan berlaku di tenggara Turkiye  pada hari ini beberapa jam selepas gempa bumi yang pertama.
Menurut agensi berita Bloomberg,  gempa bumi kedua itu berlaku  dalam tempoh kurang dari 12 jam selepas gempa bumi yang pertama.
Balai cerap Kandilli yang berpangkalan di Istanbul berkata, gempa bumi  itu berukuran 7.5 magnitud melanda wilayah Kahramanmaras pada 1:24 tengah hari (waktu tempatan).
Setakat ini masih tiada laporan tentang kematian atau kecederaan akibat gempa bumi tersebut.
Sebelum ini, gempa bumi berukuran 7.8 magnitud melanda Turkiye dan Syria awal hari ini yang membunuh sekurang-kurangnya ribuan  orang ketika mereka tidur dan gegaran dapat dirasai sejauh pulau Cyprus dan Mesir. – Agensi